Kristin Gjelsvik (36) sier i en podkast at hun er singel, men ikke helt singel. – Jeg kan jo si at jeg er på «datern» da ... med én. Det avslører influencer Kristin Gjelsvik i mandagens episode av podkasten «Baarli og Benjamin går i terapi», med Niklas Baarli og mannen Benjamin Silseth, der hun er gjest.  I juli åpnet Gjelsvik opp om at hun og Dennis Poppe Thorsen (31) har gått fra hverandre.  I podkasten spør Baarli om hvordan det går med henne. – Det er kjempebra. Nå er det bra, svarer Gjelsvik.  – Det har jo vært litt turbulent rundt deg i det siste? spør Baarli videre. – Jada, kan si det sånn. Deretter fortsetter Gjelsvik med å si at hun har blitt singel, at hun er singel, men at hun dater én person.  – Det er en helt spesiell person, som er helt magisk på alle mulige måter, sier influenceren. I en tekstmelding til VG skriver hun at hun ikke ønsker å tilføye noe utover det som kommer frem i episoden, unntatt: – For en mann! Sommerfugler i magen. Hun avslører ikke navnet på de utkårede, og sier videre i episoden at hun egentlig ikke hadde tenkt til å fortelle noe om det ennå. – Jeg blir helt tøysete. Jeg er så tøysete om dagen, sier hun lattermildt.  – Men plutselig, bare helt ut av det blå, så kom det et sånt fantastisk menneske inn i livet mitt. Så du denne fra oktober? De to møttes på Tinder, en datingapp Gjelsvik fortalte i oktober at hun hadde lastet ned.  – Jeg har lastet ned Tinder. Nå har jeg vært tilskuer til vennene mine som har vært single og sveipet til høyre og venstre, så da var jeg jo helt nødt til å laste ned Tinder for å teste det selv, sa hun til VG.  Det har vært gøy, fortalte influenceren entusiastisk: – Jeg sov ikke på en uke fordi jeg drev og sveipet til høyre og venstre! Men det var ikke lenge hun fikk testet ut Tinder, forteller hun i episoden: – Jeg koste meg altså ti av ti der inne. Men alle datene jeg hadde lagt opp til var uken etter jeg møtte han her ene. Og de var bare å kansellere. Jeg har bare hatt én tinderdate, og så slettet jeg tinder, sier Gjelsvik. Søndag kveld la hun ut en Instastory med et bilde av at hun holder en i hånden, med teksten: «Plutselig var du der».  Kristin Gjelsvik og Dennis Poppe Thorsen er tilknyttet Max Social, som er et heleid profilbyrå i VGTV AS. VGs redaksjonelle vurderinger gjøres uavhengig av dette. Redaksjonen står fritt. Oversikt over bindinger for profiler som gjør oppdrag for VG ligger her. Se Kristin Gjelsvik teste ut singellivet i en episode av VGTV-talkshowet «Harm & Hegseth» fra september:


Knappe 200 kroner skiller nummer én og to på inntektslisten over de største idrettsstjernene i 2021. Det viser ligningstallene for 2021 som ble offentliggjort av Skatteetaten grytidlig onsdag morgen. Listen er basert på VGs kåring av Norges hundre beste idrettsutøverne fra romjulen i 2021. I 2020 var det seiler og Bama-eier Kristian Nergaard som toppet listen, men 60-åringen var ikke på VGs kåring over de hundre beste idrettsutøverne for 2021. Dermed er ikke Nergaards inntekt på 59,6 millioner kroner med i oversikten under, og i hans fravær er det ekstremt tett i toppen. Mellom sjakkspiller Magnus Carlsen og friidrettsutøver Karsten Warholm skiller det bare 162 kroner i inntekt for 2021. Til tross for et inntektsfall på omtrent 13 millioner kroner fra 2020 toppes listen av sjakkspiller Magnus Carlsen. 32-åringen hadde en inntekt på 17,98 millioner kroner i 2021. 2021 var året der Magnus Carlsen skulle forsvare VM-tittelen i klassisk sjakk for første gang siden 2018, og klarte det etter en overlegen seier mot russiske Jan Nepomnjasjtsjij. VM-tittelen ga Carlsen omtrent 12 millioner kroner i premiepenger. Friidrettsutøver Karsten Warholm løp på sin side inn til både verdensrekorder og OL-gull i 2021. Først satte han verdensrekord på 400 meter hekk på Bislett i juli, før han forbedret den til vanvittige 45,94 sekunder i OL-finalen i august. I september sikret han også sin andre Diamond League-tittel, og med fikk han 260.000 kroner i premiepenger og Diamond League-troféet. – Helt ærlig, da jeg kom hit, så ble det sånn: Jeg driter i alle disse pengene som er der, for det utgjør ikke det man skal hente motivasjonen sin fra. Troféene er en symbolikk på det man har fått til og de varer evig, sa Warholm til VG etter seieren i Zürich i august i fjor. Warholm hadde en inntektsvekst på snaue ti millioner fra 2020, og i 2021 hadde han i likhet med Carlsen en inntekt på 17,98 millioner kroner. Formuen til hekkeløperen steg også markant. I 2020 var den på 10,1 millioner, mens den i 2021 var på 16,4 millioner. Fra Carlsen og Warholm ned til tredjemann på pallen er det drøye syv millioner kroner i inntekt. Pallen fullføres i 2021 av syklist Alexander Kristoff. 35-åringen toppet listen i fire strake år fra 2016 til 2019, før han ble dyttet ut av pallen i fjor.


Russen 2024 i Tromsø har allerede fått egne Facebook-grupper, men de er ikke laget av dem selv. Russen 2024 har enda en lang vei igjen før de skal iføre seg russedressen og feire at de er ferdige med 13 års utdanning. Likevel har det blitt laget facebookgrupper for kullet om russetiden. Alle videregående skolene i Tromsø har fått hver sin gruppe om russetiden – alle administrert av Karsten Svendsen i PR-byrået TDK Media. Selskapet driver gruppene på vegne av kommersielle aktører som Russeservice og Russedress.no. I beskrivelsen av gruppen oppfordrer Svendsen medlemmene til å invitere alle som er russ i 2024, for at ingen skal havne utenfor. Men ikke alle er like positive til gruppene. Russepresident ved Kongsbakken videregående skole, Thale Teoline Myrbakk, forteller at russen blir møtt med reklame fra selskapene bak gruppene. – Russen 2023 har slitt med akkurat det samme. Facebook-gruppene blir opprettet tidligere enn de gruppene russestyrene får ansvar for å opprette, og administratorene er ansatte i et firma som selger russeutstyr, sier hun. Reagerer på administratoren Myrbakk mener russen selv burde administrere gruppene. – Siden administratorene tilhører et firma, har vi ingen kontroll på hva som blir lagt ut i disse gruppene. Det blir et enormt reklamepress fra russefirmaene, sier hun. – Dette er elever som ikke er russ før neste år og opplever allerede reklame i disse gruppene. Det er synd at administratorene i en Facebook-gruppe som er ment for å informere er ute etter å utnytte russen økonomisk, legger hun til. Avisa iTromsø har fått tilgang til facebookgruppen «Russ 2024 – Kongsbakken videregående skole hovedgruppa» gjennom ett av medlemmene. Gruppen ble opprettet 23. november 2022. Håper på endring Myrbakk forteller at hennes russekull i fjor opplevde sterkt kjøpepress fra en lignede Facebook-gruppe hun var medlem av. – De reklamerte for russegensere, russedress, arrangementer og mye mer. Man føler seg ekskludert om man ikke har råd til alt utstyret eller til å dra på arrangementene, forteller Myrbakk. Hun fortsetter: – Det er en billig promotering for russefirmaene som skjer direkte til skoleelever og uten tilsyn av voksne. Det er leit at en feiring for 13 års skolegang blir et mas med kjøpepress fra russefirmaene. Hun håper at kullet 2024 slipper samme kjøpepress som hun opplevde i fjor. – Russen ønsker at russetiden skal være styrt av ungdommen, men i virkeligheten styres russetiden i stor grad av andre markedskrefter som ikke har ønsker om en god russetid for ungdommen, kun å tjene mest mulig penger, sier hun. Svarer på kritikken iTromsø har vært i kontakt med administrator for Facebook-gruppene, Karsten Svendsen i TDK Media. Han opplyser at han er på messe og derfor ikke er tilgjengelig for et telefonintervju. Han ber iTromsø sende melding. – Jeg er ikke ansatt i Russeservice, men i TDK Media AS, som har Russeservice som kunde. Vi bistår blant annet Russeservice med kommunikasjon og klesprøvinger for russen, skriver han i en SMS etter å ha fått fremlagt uttalelsene til russepresidenten ved Kongsbakken. Han mener at det kommer tydelig fram hvem som er administrator i gruppen og at dette ikke øker kjøpepresset: – Vi synes det blir kommunisert svært tydelig at gruppen er opprettet for å nå russen med informasjon fra flere ulike russeleverandører. Han fortsetter: – Vi deler hovedsakelig informasjon om når russen kan få størrelsesprøve på russedresser og om ulike utdanningsmuligheter. Det er lite reklame i gruppene og vi har ikke delt kampanjer med verken priser eller konkrete tilbud, skriver han. Tok ut 19,9 millioner i utbytte Det er Ole Jørgen Smedsrud som er majoritetseier i Russeservice, Russedress og Russ.no. Russeservice omsatte i fjor for over 50 millioner kroner, med et overskudd på 8,3 millioner kroner, mens Russedress omsatte for over 92 millioner kroner, med et overskudd på 12,3 millioner. Eierne tok ut omtrent hele overskuddet fra selskapene, over 19,9 millioner kroner, i utbytte samme år


OBERHOF (VG) Ingrid Landmark Tandrevold (26) tok sølv etter en rekke VM-nedturer, men bannskap direkte på NRK ødela noe av seiersfesten. I et intervju med NRK rett etter løpet fortalte hun at hun etter lørdagens stafett, hvor hun måtte gå tre strafferunder, har fått mange støttende meldinger i innboksen og uttalte følgende med et glimt i øyet:  – Jeg fikk melding om at de var så slemme i pressesonen og «fuck dem». Unnskyld, jeg skal ikke banne på norsk TV!  I pressesonen kort tid etterpå sier Tandrevold at hun raskt angret på språkbruken. «Huff, da», sier hun da VG tar opp sekvensen. – Det var helt forferdelig. Jeg angrer skikkelig. Jeg tenkte på det da jeg sto på premieutdelingen, så jeg klarte ikke helt å nyte den. For jeg angret så på at jeg hadde bannet på TV. Det var ikke bra, det skal jeg aldri gjøre igjen, sier Tandrevold til VG – og erkjenner at det har vært noen tøffe dager i Oberhof. – Det ble bare litt mye for meg, for alle har liksom vært så kritiske, så skulle plutselig alle være med på min glede. Så ble jeg litt bitter og ville ikke dele gleden med de som har vært kritiske, jeg ville bare dele den med de som har vært positive. Da bannet jeg, det angrer jeg på. Tandrevold traff på 19 av 20 skudd på fellesstarten. På den stående skytingen var hun helt feilfri. I en svært spennende avslutning tok hun sølv. Svenske Hanna Öberg (27) tok gull, mens Julia Simon (26) fra Frankrike tok bronse. Sølvet var en enorm opptur etter lørdagens stafett hvor Tandrevold uttalte at hun følte seg som en syndebukk.  – I går følte hun at hun sviktet laget og at hun gjennom mesterskapet har sløst bort muligheter til å ta medalje. Hun føler at hun er i sitt livs form, sier landslagstrener Sverre Waaler Kaas til VG. Han ga Tandrevold en stor klem i målområdet. – Det er nesten så man ikke har ord, man er bare så fornøyd. Da er det bare å gi en klem og juble, sier Waaler Kaas. Dette er Tandrevolds fjerde individuelle VM-medalje. Hun var også med på laget som tok gull i miksstafetten tidligere i Oberhof. Karoline Knotten tok en sterk sjetteplass etter at også hun desket opp med 19 treff. Knotten og Tandrevold feiret sammen i målområdet. Skrur man tiden 24 timer tilbake, var det Knotten som trøstet Tandrevold etter stafetten. – Jeg føler meg høy fortsatt, det kribler i kroppen. Vi snakket mye sammen i går, om hvordan vi kunne løsne opp litt. Det er så vanskelig å få det gjennom, og si at man har troen på seg selv. Det er bare så mye, og vi unner hverandre bare godt, sier Knotten om klemmen. Tandrevold havnet bakpå etter én bom på første skyting. Prikkfri skyting på andre liggende og første stående, gjorde at hun var tilbake i medaljekampen. På dette tidspunktet var hun nummer fire, cirka tyve sekunder bak den franske Anaïs Chevalier-Bouchet. En feilfri serie også på den fjerde og siste skytingen, førte henne opp på annenplass, bare fem sekunder bak leder Hanna Öberg. Tandrevold ristet av seg den franske duoen Julia Simon og Chevalier-Bouchet, men Öberg ble hakket for sterk. Sølvet var imidlertid en viktig opptur etter et turbulent VM. PS! Marte Olsbu Røiseland (32) tok individuell bronse og to stafettgull i VM etter en trøblete sesong. Etter det siste rennet var hun tårevåt i intervjuet med NRK. – Jeg prøver bare å nyte øyeblikkene. Jeg er fullt klar over at dette kan ha vært mitt siste VM, og da er det viktig å nyte det, sier Røiseland til kanalen. Lurer du på hva som skjer av sport i helgen? Sjekk VGs nye sportskalender.


Under lørdagens finale av «Skal vi danse» hadde jeg på meg en krone som lokket frem homofober og nett-troll forkledd som koselige kvinner og bestemødre med strikkeoppskrifter i Instagram-feeden.  MORTEN HEGSETH, programleder  «Grusomt antrekk for et så flott program som «Skal vi danse»! Barna spurte hvorfor du brukte sminke da vi så på finalen, du ødela programmet. Pluss du brukte noe så flott og elegant som «Skal vi danse» til å snakke om LHBTIQ i hvert eneste program. Du hadde ingenting der å gjøre».  Dette er en av mange, og da mener jeg mange kommentarer jeg fikk etter å ha brukt krone og øyesminke i finalen av «Skal vi danse» hvor jeg jobber som dommer.  Jeg har sagt en setning om homokamp i løpet av tolv episoder, og da var det nettopp fordi dansen handlet om det.  Men siden jeg selv er homofil, leses min person tydeligvis som en politisk tale i seg selv.  Jeg tilskriver på ingen måte all kritikk min legning og noe eksentriske valg av antrekk. Jeg kan være for mye for noens smak, selv uten glitrende hodepynt og grønn øyenskygge.  Men på lørdag, da hodepynten tok plass i finalen, ble all anstendighet på Internett tilsidesatt. Homo- og personangrepene har pågått siden. Folk har gått hen av huse.  Jeg er grusom og talentløs, «ser latterlig ut!!» og Gerd skriver at hun spyr av meg og håper TV 2 røsker meg ut av dommerpanelet umiddelbart. Per mener jeg er «ei apekatt og må mangle noe» og i skrivende stund legger Jesus-tilhenger Sander igjen beskjed om at «jeg er veldig, veldig syk».  Når jeg svarer dem at jeg enten er uenig eller synes kommentarene er ubehagelige, er den felles konklusjonen fra dem som gjemmer seg bak tastaturet,  her representert av strikkeprofilen «***toretteogenvrang», følgende: «Norge er et fritt land - respekter at folk er uenig med deg!»  Misforstå meg rett: Det er lov å ha en mening om et antrekk, klær og smykker er pent eller ei. Jeg står altså fint i om noen synes at skjørtet, kronen, blusen eller øyesminken jeg har hatt på i løpet av høsten, ikke er det vakreste de har sett.  Joan Rivers nådeløse Fashionpolice, podcasten EveryOutfit og Jan Thomas terningkast i Se og Hør, er tre popkulturelle institusjoner som har vært og er enestående i sin nådeløse tilbakemeldinger av klær og antrekk. Såpass må vi tåle.  Problemet starter først når antrekkskritikk blir en katalysator for personangrep og hat rettet mot personer, legning, kjønn eller hudfarge.  Mens jeg skriver dette kommer det varsler fra Magne, som skriver at jeg er «jævlig klein og må begynne å kle meg som en mann». Når jeg svarer at jeg er mann, og kler meg slik, og derfor kler meg som en mann, er svaret: «hell no, du ser ut som ei dame, fyfaen for en skam!».  Etter å ha laget dokumentarserien «Homoterapi» på VGTV, som gikk ut mot fundamentalister og som førte til forandring av norsk lov, skrevet kronikker om Dubai, rasisme og kjønnspolitikk i flere år og har laget en podcast uten filter siden 2015, har jeg aldri opplevd lignende hatstorm.  Nåde deg om du er mann og forstyrrer helge-kosen med sminke og hodepryd som glitrer. Kronen som jeg hadde på meg på lørdag har magiske krefter. Det stemmer ikke at det er de unge som oppfører seg dårligst på nett. I stor grad er det de som støtter meg og svarer nett-trollene med kloke, gode argumenter på min og andres profiler.  90 prosent av aggresjonen og de rasende kommentarene på sosiale medier kommer fra kvinner og menn som er 50 år og eldre. Hovedvekten er kvinner.  Bak annethvert «jeg spyr» og «håper du forsvinner» finnes en Instagram-feed dekket av barnebarn, blomsterbed, pudler og strikkeoppskrifter.  Dersom jeg svarer et «hold kjeft» til deres «du er så jævlig jeg spyr» får jeg svar om at jeg har misforstått demokratiets grunnprinsipp; ytringsfrihet


LJUBLJANA (VG) (Danmark – Norge 25–27) Nora Mørk (31) hadde ikke tro på norsk gull før mesterskapet. Da det var i boks, strålte hun på seiersfesten. – Det er en utladning. Veldig gøy når det står på, men det er deilig å slippe presset og stresset som har pågått i fire uker, sier strålende fornøyde Nora Mørk til VG på seiersbanketten etter at EM-gullet i Slovenia. Grubling, tenking og hvordan man skal gjøre ting bedre har ifølge Mørk tatt mye energi de siste ukene. Likevel hentet hun fram kreftene til å bli Norges toppscorer i finalen med åtte mål. – Det er deilig å komme ut av hotellet vi har bodd på i flere uker, og så tror jeg folk har veldig behov for å få sluppet seg litt løs og egentlig bare kose oss, sier hun på spørsmål om hva forventningene for kvelden er. Det ble ikke sunget Tore Tang på gullbanketten. Trener Thorir Hergeirsson var mildt sagt lite imponert over hva som ble sunget i stedet: Men hadde hun egentlig tro på EM-gull før det hele startet? – Nei, det hadde jeg ikke, svarte hun til Viaplay. Overfor VG utdyper stjernespilleren, som scoret åtte mål i EM-finalen mot Danmark: – Med syv debutanter, trodde dere på gull liksom? spør Mørk tilbake på VGs spørsmål. – Det er ikke gitt at det går, selv om vi visste at det kunne skje. Men det er en sinnssyk oppgave å ta på seg. Sykt deilig at vi får det til, legger hun til. Mørk ble kåret til finalens beste spiller. Hun har også en uttelling på straffekast på enorme 96,6 prosent (28 mål på 29 forsøk) etter åtte kamper. Hun er dypt imponert over hvordan mesterskapsdebutantene presterte i løpet av EM-et i Slovenia. Marie Davidsen, Thale Rushfeldt Deila, Ragnhild Valle Dahl, Kristina Sirum Novak, Anne Cecilie Høgseth, Sunniva Næs Andersen og Anniken Wollik var alle med for første gang i Ljubljana. – Fantastisk. Vi har noen enere der. I dag var det en slitsom kamp, men det ble en fortjent seier til slutt. Norge tok ikke ledelsen i finalen før det var spilt 53 minutter i kampen, og leverte en kruttsterk snuoperasjon mot danskene. De norske jentene lå på det meste under med fem mål mot danskene. – Hun fikk vel troen (på EM-gull) etter hvert, smiler landslagssjef Thorir Hergeirsson til VG. Kaptein Stine Bredal Oftedal sier at hun var fullt klar over at Mørk ikke hadde troen på gullet, som ble Norges niende i EM. – Det betyr jo ikke at du ikke går inn i mesterskapet og ikke prøver å vinne, sier Norges kaptein til VG. – Det har vært mange utskiftninger, og det er mange faktorer som spiller inn. Vi står opp som bare det, og de nye har kommet inn på en kjempefin måte. Da er det jo desto mer imponerende at vi tar det, gliser Oftedal.


Kjell Inge Røkke (64) har mistet moren: Gunnvor Røkke sovnet stille inn 14. januar i sitt hjem i Molde, 92 år gammel. Hun etterlater seg barn, barnebarn og oldebarn, som i dødsannonsen takker for alle gode minner. Røkke bisettes fra domkirken i Molde fredag.  – Vår gode, snille mor. Alltid positiv og med et stort varmt hjerte, heter det i dødsannonsen. VG har vært i kontakt med Kjell Inge Røkkes pressetalsmann Rolf Nereng, som opplyser at familien ikke har noen kommentar. Gunnvor Røkke kom opprinnelig fra Fræna. Hun var gift med verksmester Normann Røkke, som gikk bort i juni 2016, nær 90 år gammel. Familien bodde i Molde, og Kjell Inge vokste opp som den midterste av tre søsken. Som dyslektiker var ikke karakterene de beste for gutten. Norsk Biografisk Leksikon skriver at Kjell Inge Røkke etter ungdomsskolen sto uten noen klar plan for livet og var litt av en villstyring. – Det var fiskefeltene som ble hans vei ut og som ga utløp for energien, heter det i oppslagsverket – og moren hadde en rolle i den forbindelse. Våren 1976 kontaktet Gunnvor Røkke sin slektning Jan Laukholm, og ba ham ta med sønnen ut på fiske i Barentshavet, skrev Dagbladet. Laukholm overtalte rederiet han jobbet for til å ansette 17-åringen. Kjell Inge Røkke mønstret på fiskebåten «Svalbard» som smøregutt. Det var starten på et eventyr. Røkke ble fiskebåtreder i Alaska før han tidlig på nittitallet vendte tilbake til Norge som investor i milliardklassen. I dag er romsdalingen hovedaksjonær i industrikonsernet Aker ASA og en av Norges rikeste menn, med en ligningsformue på 17,8 milliarder kroner i 2021. Han er også eneeier av Molde Fotball, støttespiller for paraidrett og kjent for å ha finansiert superskipet «REV Ocean», som skal drive havforskning. Kjell Inge Røkke meldte i september i fjor flytting til Sveits, slik flere andre norske milliardærer har gjort for å slippe unna formuesskatten. Røkke lovet i 2017 å gi tilbake til samfunnet «brorparten av hva han har tjent».


En driftig tyv måkte seg vei til gårdsplassen i Kragerø og fikk med seg 30 sekker ved. – Ja, det er mye ved. Dette er selvfølgelig til stor frustrasjon og irritasjon. Det er jo ikke alle som har forsikret veden sin, sier operasjonsleder Tommy Eriksen ved Sør-Øst politidistrikt. En halv favn ble tatt – dette tilsvarer rundt 30 40-literssekker. Tyveriet fant sted i 04-tiden natt til torsdag. Den fornærmede er en mann i 50-årene og sov i huset da mannen måkte og holdt på utenfor.  – Det er ubehagelig. Det liker vi dårlig. Om det var skuffe, spade, brøytebil eller freser som ble brukt for å bane vei er foreløpig uvisst. Er du vedtyven? Ta kontakt med VGs journalist her. Ber om tips – Jakter dere på veden?  – Det er et håp om å finne den, men det er en vanskelig sak sånn sett. Er det noen som har sett noen i aktuelt område, så kan vi godt få noen tips om det. Det aktuelle området er Sjådammen i Kragerø. Operasjonsleder Eriksen tviler på at mannen satte pris på en nymåkt gårdsvei: – Det er ikke godt å si. Jeg tror ikke det er opplevd så mye glede her egentlig. Fornærmede har uttalt at han er irritert. Les saken: Her får du billigst ved nå.


Arsenal jakter sitt første ligagull på 19 år. Søndag leder Martin Ødegaard (24) ligalederen mot Manchester United – det gir assosiasjoner til de ville hatoppgjørene for 20–25 år siden.  – Det er i seg selv veldig interessant å se det Arsenal-laget nå, men når du får Ødegaard på toppen av det blir det enormt, sier Åge Hareide til VG.  Trenerlegenden, med fortid som blant annet Norge- og Danmark-sjef gleder seg ekstra mye til søndagens kamp der Ødegaard møter en annen midtbanegigant – Christian Eriksen. Han spilte under Hareide på det danske landslaget. – Martin minner meg veldig om Christian, både som spiller og type. De er lettbente, tekniske og har en ekstremt god radar. Martin og Christian ser mulighetene før alle andre, mener Hareide.  Eriksen er ikke kaptein på Manchester United, den rollen har Bruno Fernandes når Harry Maguire sitter på benken. – Christian var visekaptein da jeg trente Danmark, men det var mest for å ta av litt av presset. Han skulle styre spillet, score målene og var den store. Da var det greit at Simon Kjær tok kapteinsjobben, sier Hareide.  – Har motbevist all tvil – Er du overrasket over at Ødegaard er blitt kaptein på Arsenal?  – Jeg har ikke jobbet tett på ham, men Ståle Solbakken valgte ham til kaptein på landslaget først. Du ser de gode egenskapene han har på banen, og så er han en veldig balansert fyr, sier Hareide.  Ronny Deila var trener i Strømsgodset da Ødegaard fikk sitt store gjennombrudd i Eliteserien som 15-åring. Snart ni år senere er den gamle eleven kaptein på laget som leder Premier League. – Han var et eksepsjonelt talent, og jeg er absolutt ikke overrasket over at han gjør det så bra nå. Jeg var litt usikker på tempoet hans, men Martin har motbevist all tvil, sier Deila til VG.  – Kapteinsrollen – er du overrasket over at han fått den? – Nei, jeg har trodd at han kunne bli kaptein og leder. Han har alltid hatt gode verdier som hardt arbeid og vært dedikert. En som bryr seg om lagkameratene, roser Deila som nå er trener i Standard Liège i Belgia.  – Martin skygger heller ikke unna når det er dårlige resultater og motgang. Han har en tøff personlighet. Så er det det han gjør på treninger, hvordan han fremstår i spillergruppen – på og utenfor banen – som gjør ham til en god kaptein, mener Deila.  Hareide trekker frem likheten med Eriksen, mens Deila mener Ødegaard minner mye om en annen stor midtbanedirigent som den norske stjernen trente og spilte med i Real Madrid:   – Måten han dikterer og styrer spillet på minner meg mye om Luka Modric.  Det er fem poeng ned til Manchester City på annenplass, og Arsenal har i tillegg en kamp til gode. Manchester United ligger åtte poeng bak, men medseier på Emirates Stadium søndag kveld blir det virkelig trykk på toppen av tabellen igjen.  Etter fem strake ligaseirer snublet Manchester United og slapp inn 1–1-målet mot Crystal Palace helt på tampen onsdag kveld.  Det tok muligens litt av brodden ut før søndagens duell, men det oser likevel litt «gammel storhet» ut av duellen mellom Arsenal og Manchester United.  Hatkampene mot Manchester United – Jeg husker godt kampene mot Arsenal da jeg var i United. Det ble som regel noe ekstra, og begge lag hadde noen personligheter som ikke var redd for konfrontasjoner på, eller utenfor banen, sier Henning Berg til VG.  Berg ble ligamester med Blackburn i 1994/95, og kom til Manchester United i 1997 der han ble den første i historien til å vinne Premier League for to forskjellige klubber i 1999. Han gikk tilbake til Blackburn i september 2000, men rakk å få med seg flere av de «ville» kampene mot Arsenal. – Det oppsto en spesiell greie fordi det var de to beste lagene i England på den tiden. Tempoet var gjerne mye høyere, og når du spilte mot Dennis Bergkamp, Thierry Henry, Robert Pires og Fredrik Ljungberg måtte du være påskrudd, sier Berg.  – Arsenal hadde et veldig bra lag, og en manager i Arsène Wenger som var med på å modernisere engelsk fotball. Vi hadde Alex Ferguson, som var ekstremt god til å fornye seg. Disse duellene gjorde at begge klubbene utviklet seg, mener Berg


Skuespilleren Julian Sands (65) forsvant etter en fjelltur i California i USA. Han har vært borte i snart en uke. Det melder flere medier, inkludert CNN. Stormer og kraftig uvær har herjet i California i flere uker, og to mennesker har omkommet etter fjellturer i samme område. Den pågående leteaksjonen etter Sands bruker både helikoptre og droner så langt været tillater det, i håp om å finne skuespilleren.  Han ble meldt savnet av sin kone fredag kveld, 13. januar, etter fjellturen i Mount Baldy, sør i California, skriver Reuters. I et innlegg på Facebook skriver lokalpolitiet at de har respondert på 14 redningsoppdrag de siste fire ukene i det aktuelle området. – Disse redningsoppdragene har vært for savnede, strandede og/eller skadede turgåere. Dessverre, i løpet av de siste fire ukene, overlevde ikke to turgåere etter å ha falt og skadet seg selv, skriver politiet. Britiske Julian Sands er ifølge Variety kjent for å være glad i å gå i fjellet. Han har spilt i en rekke Oscar-nominerte filmer som for eksempel «Et rom med utsikt» som kom i 1985. I tillegg spilte han i blant annet filmene «Warlock», «Arachnophobia» og «Naken lunsj» - samt seriene «24», «Dexter» og seneste «What/If». Les også: Jeremy Renner skrevet ut fra sykehus


Prins Harry (38) føler seg misforstått og mistolket etter lanseringen av selvbiografien. Harry går i disse dager fra det ene TV-intervjuet til det andre. Tirsdag – samme dag som den kontroversielle boken «Spare» ble lagt ut for salg – var han gjest hos amerikanske Stephen Colbert (58). – De siste dagene har vært vonde og utfordrende, forklarer Harry i talkshowet. Etter at boken i forrige uke lekket ut i Spania og siden har skapt overskrifter verden over, mener prins Harry at hans skrevne betroelser er blitt vridd og vrengt på i mediene.  Han uttrykker frustrasjon over ikke å kunne «gjøre noe med lekkasjene». – Kanskje er ... Vel, ikke kanskje ... Den aller farligste løgnen de har fortalt, er uten tvil at jeg på en måte har skrytt av antallet mennesker jeg drepte i Afghanistan. Prinsen Harry tjenestegjorde ti år i hæren, og i løpet av disse deltok han ved frontlinjen under to opphold i Afghanistan. I boken opplyser Harry at han drepte 25 mennesker. «Ikke noe som fylte meg med tilfredshet, men jeg skammet meg heller ikke», skriver han og legger til at han ikke så på de han drepte som «mennesker, men sjakkbrikker». Betroelsene har fått stor oppmerksomhet i pressen, og i sosiale medier. Men Harry mener informasjonen er tatt ut av sammenheng. – Jeg må bare si at hvis jeg hadde hørt noen skryte av en sånn ting, så ville jeg blitt sint. Men det er en løgn, sier han om dem som tolker hans utspill som skryt. – Det er problematisk og veldig forstyrrende at de kan slippe unna med det, legger prinsen til. Prins Harrys selvbiografi solgte over 400.000 eksemplarer på utgivelsesdagen og er med det den raskest selgende sakprosaboken noensinne, ifølge utgiver Penguin Random House. Harry håper at folk vil se «den rette konteksten», nå som boken er ute. – Mine ord er ikke farlige, men det at mine ord er blitt forvridd, er farlig, sier Harry til Colbert. Tidligere sjef for Royal Navy, admiral Lord West (74), er blant dem som har uttalt seg kritisk om Harrys beslutning om å nevne antall drepte. I et intervju med Sunday Mirror stemplet militærtoppen prinsens uttalelser som «veldig dumme».  Også Taliban-leder Anas Haqqani (29) har gått ut mot prinsen og hans bruk av ordet «sjakkbrikker». VGs anmelder Sindre Hovdenakk gir Harrys biografi «Spare (Den andre)» terningkast 4. «Den andre» viser prins Harry som en mann i sine følelsers vold. I drift mellom privilegier og frihetslengsel», skriver han. – Offerrolle VGs kommentator Yngve Kvistad mener Harry bedriver «selvmedlidende historiefortelling», ikke uten poenger, men at «offerrollen tar overhånd».  Kvistad skriver i sin kommentar at prinsen påstander om at han har drept 25 fiender, ikke bare er «brudd på det som kan kalles militær kodeks», men «i første rekke uskrevne regler våpenbrødre imellom». – Forbannet med rette Shazia Majid, også kommentator i VG, har ikke tatt for seg prinsens informasjon fra soldatperioden, men hun mener at «det er bare å heie på Harry», når han nå forteller om sitt liv. «Meghan har fått skylden for at prins Harry forlot mødrelandet, sviktet den britiske kongefamilien og flyttet utenlands. Men, det var ikke hennes skyld», skriver Majid, som mener Harry er «forbannet med rette». Prins Harry har også latt seg intervjue av britiske ITV. Du kan se hele intervjuet eksklusivt med VG+: Her er flere klipp fra TV-intervjuer prins Harry og hertuginne Meghan har gjort:


Ole Peter Teigene (41) er selv interessert i antikviteter og fattet interesse med en gang han så annonsen: – Jeg ble litt sjokkert, det var et «oisann»- øyeblikk, sier kjøperen. Tidlig i januar skrev VG om et hus til salgs som hadde tatt av på sosiale medier. Huset fikk stor oppmerksomhet for sin særegne stil. Det eldre ekteparet som tidligere bodde i huset var nemlig ivrige samlere, og huset er fult av antikviteter som gamle geværer, ikoner, figurer og radioer.  Onsdag ble det holdt visning, og allerede torsdag var boligen solgt. Kjøperen av huset er 41 år gamle Ole Peter Teigene fra Sunnmøre. Tidens Krav omtalte nyheten først.  – Jeg blir jo litt sjokkert når man ser et hus med mye så mye stæsj innvendig. Det var et sånn «oisann»-øyeblikk, men for min del så var det huset jeg falt for, ikke alt innvendig, sier huskjøper Ole Peter Teigene (41). Stor interesse – Har du kjennskap til verdien av gjenstandene i huset? – Jeg aner ikke verdien til de forskjellige tingene, men jeg kjenner folk som kan hjelpe meg med sånt. Kjøpsavtalen med familien går ut på at selgerne skal få plukke ut det de ønsker fra boligen før Teigene og samboeren tar over og får resten. – Vi får gå gjennom det som er igjen når familien har tatt det de ønsker. Jeg kommer nok til å ta vare på mye av det som er igjen, selv om jeg ikke kjøpte huset for tingene. Jeg er interessert i den type antikviteter, og kommer til å ta med mine egne ting i huset også, sier Teigene.  Se flere bilder i galleriet nedenfor. For spesielt interesserte Kjøperen bor på Kløfta og er opprinnelig fra Sunnmøre. Samboeren er fra Kristiansund, og nå skal de flytte til Kristiansund begge to. – Jeg ønsker å ære hun som tidligere bodde der ved å videreføre samme stil, men med litt færre ting innvending da, sier Teigene lattermildt.  Ifølge megler Anders Havneraas ble boligen solgt for 2,2 millioner kroner. Prisantydningen var på 1.990.000 kroner.  Megleren forteller til VG at det var mange på visning, men at de fleste var mest interessert i omvisning for å se det spesielle interiøret i huset. – Det var kun to stykk med i budrunden, men man jo må være veldig spesielt interessert for å by til noe som det her, sier Havneraas. Havneraas opplyser til VG at finn-annonsen har blitt sett til sammen 350.000 ganger.


Forskerne finner mikroplasten overalt. I lufta, i vannet – og i morsmelken til ammende mødre.  Miljødirektoratet startet i 2021 opp et nasjonalt overvåkningsprogram for mikroplast. Nå foreligger de første resultatene, og de vekker bekymringer.  – Vi finner mikroplast alle stedene vi har målt. Også i områder med lite menneskelig aktivitet, sier avdelingsdirektør Marit Kjeldby i miljøgiftavdelingen til Miljødirektoratet.  De har foretatt målinger i lufta og vannet fra Skagerak til Svalbard.  Du puster den inn Blant plasser der forskerne fant mikroplast var i lufta over Ny-Ålesund på Svalbard.  – Vi mennesker kan få det i oss gjennom mat, drikke og i lufta. Forskerne er mest bekymret for de minste partiklene. De tas lettere opp i kroppen, sier Kjeldby til VG.  Det ble tatt totalt 24 luftprøver, blant annet på Svalbard og på Sørlandet. Mange av prøvene inneholdt mikroplast.  – Vi hadde forventet å finne mikroplast, men ikke overalt hvor vi tok prøver. Det brytes ikke ned og det hoper seg opp i miljøet. Det tas opp av små dyr, og kan havne i eksempelvis fisk – og til slutt i oss mennesker, sier Kjeldby.  Partiklene som har blitt målt i forsøket er fra fem millimeter store til femti mikrometer. Sistnevnte tilsvarer en størrelse på 0,05 millimeter.  Skadelig for mennesker Plasten som brytes ned til mikroplast er sammensatt av kjemiske stoffer, og noen av produktene inneholder miljøgifter.  – Vi vet mange stoffer som finnes i plast har skadelige effekter på oss mennesker, sier Kjeldby.  Noen av disse stoffene kan eksempelvis føre til hormonforstyrrelser eller virke kreftfremkallende. Men foreløpig vet vi for lite om effekten fra spredningen og opptaket av mikroplast i dyr og mennesker. Kjeldby understreker at det er et felt vi trenger mer kunnskap om.  – Hos dyr viser noen forsøk at mikroplast kan påvirke vekst og reproduksjon. Hos mennesker viser de nyeste resultatene at vi finner mikroplast i blod og i morsmelk. Plasten og stoffene den inneholder kan være skadelige, sier Kjeldby. Det er i nye studier mikroplast er blitt funnet i morsmelk. Det er ikke en del av kartleggingsarbeidet, som Miljødirektoratet har foretatt.  Konsentrasjonen av mikroplast var fire ganger høyere i lufta i Sør-Norge enn på Svalbard, ifølge en pressemelding fra Miljødirektoratet. Dette skyldes antagelig større nedbørsmengde, og påvirkning fra luftmasser fra kontinentet. I tillegg til luftprøvene er det tatt rundt 300 vannprøver fra ti områder langs kysten. Blant annet fra Kiel-fergen i indre Oslofjord. I alle forskjellige typer prøver ble det funnet mikroplast.  Dette kan du gjøre Kjeldby forteller at den vanligste måten mikroplast sprer seg i Norge er fra granulater som brukes på fotballbaner, og fra bildekk.  – I tillegg er en viktig kilde til spredning nedbryting av plast som havner i naturen. Blant annet fra fiskeri og akvakulturnæringen. Regelverket for å hindre spredning av plast til naturen er skjerpet, men det er viktig at vi får på plass ytterligere regelverk. – Hva kan vanlige forbrukere gjøre? – Enkle ting. Tøm plastgranulater fra klær og sko før du forlater fotballbanen. Får du med deg noe hjem, kast det i resteavfallet og ikke ned i avløpet. Sleng ikke plast i naturen, og plukk opp når du ser plast. Bruk produkter som ikke er tilsatt mikroplast. Svanemerkede produkter inneholder ikke mikroplast, sier Kjeldby.  Hun ber forbrukere holde øynene åpne for Svanemerket blant annet på maskinoppvask og i kosmetikk-produkter.  ‒ Norge leder en høyambisjonskoalisjon hvor målet er å stanse all plastforurensing innen 2040


En kjent russisk statsviter – med bånd til Kreml – anklager lederen for leiesoldatene i Wagner-gruppen, Jevgenij Prigozjin (61), for å ha president-ambisjoner. Statsviteren Aleksej Mukhin mener at de drøye uttalelsene til FBI-ettersøkte Prigozjin viser at han ikke bare ønsker å være leder for Wagner-gruppen, men selv bli president. Forsker Karen Philippa Larsen ved Dansk Institut for Internationale studier tror muligens det er ironisk ment – men mener samtidig at Prigozjin bør være forsiktig så han ikke faller i unåde hos Putin. Vi kommer tilbake til henne. La oss ta et lite sammendrag om hva som har skjedd den siste tiden: – Samtidig som Wagner-krigen fortsetter å føre blodige kamper for frigjøringen av Bakhmut, har Prigozjin nådd et fundamentalt nytt nivå av sine offentlige uttalelser, skriver Aleksej Mukhin på Telegram. – Konseptet «Prigozjins presidentambisjoner» begynner å få sitt eget liv, og den russiske offentligheten assosierer dem med vårt presidentvalg neste år, skriver Mukhin – og mener altså valget i Russland, der Vladimir Putin har vært den sterke mann helt siden 31. januar 1999. – Unnskyld meg, ble Vladimir Vladimirovitsj Putin i det minste varslet? Om at Prigozjin har fått tydelige presidentambisjoner i landet vårt? Mukhin skriver videre at «de betydelige tapene» til Wagner-soldatene i kampene om Bakhmut kan forklares med maktkampen som Prigozjin har satt i gang. Statsviteren påpeker at Wagner-gruppen er helt avhengig av staten for både lønningene, våpen og granater. Han mener at Wagner-soldatene er under trussel av å bli omringet av Ukrainas styrker. Aleksej Mukhin er en del av den Kreml-tilknyttede Valdai-klubben, og han avslutter på denne måten: – Prigozjins politiske ambisjoner er kanskje best for Russlands fiender, som har stor nytte av intern turbulens. Tenketanken ISW (Institute for the Study of War) skriver om Mukhins utspill tirsdag. De bruker betegnelsen «sarkastisk» om Prigozjins uttalelse om å stille til valg som president i Ukraina. Om Mukhins spørsmål om Putin har vært varslet, skriver ISW:  – Mukhin spør retorisk om Prigozjin varslet Russlands president Vladimir Putin om sine «presidentambisjoner». ISW fastslår også at «Mukhin uttaler sarkastisk at Prigozhin er en «potensiell politiker» som leter etter syndebukker å klandre for Wagners store tap. Samme ISW har vurdert at det russiske forsvarsdepartementet med vilje kan bruke Wagner-styrken i Bakhmut for å stoppe Prigozjins politiske ambisjoner, og at Kreml og det russiske forsvaret kan gi Prigozjin skylden for de høye tapstallene i Bakhmut. Prigozjin hevdet mandag at «det er ingen konflikt mellom Wagner-soldatene og forsvarets soldater». Karen Philippa Larsen ved Dansk Institut for Internationale studier tviler altså på Prigozjin erklærer «ekte» politiske ambisjoner: – Han er jo kjent for å bruke humor og ironi – om enn på sin egen måte – når han uttaler seg. Jeg tror vi skal forstå hans kommentar om at han stiller opp som president i Ukraina som en kommentar til de rykter der har florert om hans politiske ambisjoner. I videoen holder han bevisst en liten kunstpause før han nevner at det er i Ukraina han tenker å stille opp. Hun mener samtidig at uttalelsene kan være farlig for Prigozjin: – Han har jo som kjent en strid med det russiske forsvarsdepartementet, og det har lenge vært en forståelse at han kan uttale seg så kritisk bare fordi han har Putins gunst. Men noe tyder på at Putin legger mer og mer vekt på de offisielle sikkerhetsstrukturene igjen – altså at han velger deres side i konflikten mellom dem og Prigozjin.  – Derfor skal Prigozjin kanskje være forsiktig med å leke for mye med sånne uttalelser, som er rettet direkte mot Putins makt, for hvis Putin ikke har bruk for Prigozjin mer, så skal det kanskje ikke så mye til før han faller helt i unåde.


Et palass på 1200 kvadratmeter er bygget til Vladimir Putins antatte kjæreste Alina Kabajeva (39) på en vakker øy. Presidenten har en residens rett i nærheten. Nå er dette erklært som «spesielt vernet naturområde». Det betyr at denne delen av den vakre Valdai-sjøen, ikke så langt fra den historiske byen Novgorod, blir fullstendig stengt for turister. Det var proekt.media som avslørte byggingen av huset til Kabajeva og hennes barn. Nå er det et annet Kreml-uavhengig russisk medium, Meduza, som melder at området tre dager etter avsløringen, fikk en ny status som vernet område. Alina Kabajeva ble OL-mester i rytmisk gymnastikk i 2004 og ble senere politiker i Putins parti Forente Russland. Hun er styreleder i Russlands største mediekonsern. Mange spør seg hvordan hun kom dit. Vi kommer litt tilbake til det. De Kreml-uavhengige mediene skriver at Kabajeva «angivelig» har tre barn med presidenten. Dette er aldri bekreftet. Proekt.media, som har hatt en rekke viktige avsløringer, er imidlertid klar på at det er bygget et palass til Kabajeva på øya, og at hun og Putin kommer dit med en egen jernbanelinje. Ifølge proekt.media eier hun til sammen boliger verdt rundt 120 millioner dollar, eller mer enn 1,2 milliarder kroner. Kabajevas hus på øya er bygget bare noen hundre meter fra Putins bolig. Byggingen skal ha startet i 2020 og ble fullført to år senere. Eiendommen har også en egen brygge. Huset skal stå på tomten til en riking med sterke bånd til Putin, nemlig Jurij Kovaltsjuk. Alina Kabajeva har i alt fem ansatte, hvor av to er søskenbarnene hennes, skriver proekt.media. Til tross for et enorme huset, skal det også være en eget bygning for ansatte på eiendommen. VG har tidligere skrevet om Putins egen jernbanelinje, som også skal ha stasjoner nær presidentens boliger i Sotsji ved Svartehavet og Novo-Ogarjevo utenfor Moskva.  Ifølge proekt.media skal Kabajeva også ha en gigantisk penthouseleilighet i Sotsji, som var OL-by i 2014. Leilighet er over to etasjer, har svømmebasseng, badstu, solarium, kino, bar, dansegulv og helikopterplattform. Den skal være tegnet av kontoret til den verdenskjente motedesigneren Valentin Judasjkin. Med sine 2.600 kvadratmeter skal den være «Russlands største leilighet», ifølge det uavhengige mediet, som kaller Kabajeva for «den hemmelige livspartneren til president Putin». Det blir også beskrevet hvordan Putins «hemmelig fond» har finansiert ikke bare boliger for Kabajeva, men også for presidentens ekskone, hans svigersønn og ikke minst: Putins eget, mye omtalte palass i Gelendzjik, som også ligger ved Svartehavet. Kabajeva var lenge unntatt fra Vestens sanksjoner, men først Storbritannia i mai og EU i juni, så USA i august 2022 innførte etter hvert sanksjoner mot henne. Da hadde opposisjonslederen Aleksej Navalnyj lenge bedt om et slikt tiltak. Proekt.media hevder at hun totalt eier mer enn 20 boliger. De har bilder og prisvurdering på samtlige – og hvem som disponerer dem; søster, mor, bestemor, kusiner ... De fleste er registrerte på andre, men er ifølge mediet faktisk eid av henne. Ifølge mediet er eiendommene betalt av «Putins vasaller» og venner – folk som har tjent seg styrtrike under Putins mer enn 20 år som Russlands sterke mann. Det blir også hevdet at Kabajeva tjener 110 mill. kroner i jobben som styreleder for medieselskapet, som eies av Putins gode venn Jurij Kovaltsjuk. Hun får dessuten lov til å bruke privatflyene til en annen Putin-venn og mangemilliardær, Gennadij Timtsjenko, ifølge proekt.media. PS: Mediet Proekt er også kjent under navnet Agentstvo og ble grunnlagt i 2018. De satser på undersøkende journalistikk. Grunnleggeren Roman Badanin har jobbet for en rekke ulike russiske medier og er utdannet ved Stanford-universitetet i California.


Et bilde av lederen for den russiske Wagner-gruppen viser ham ved et kjent monument. Det ukrainske flagget er tatt ned, men det er ikke det russiske flagget leiesoldatene har hengt opp. Leiesoldatene i Wagner poserer ved monumentet av en sovjetisk stridsvogn i Bakhmut. Det skal vise at de er i ferd med å ta byen, ofte omtalt som en «kjøttkvern», grunnet det enorme antallet drepte soldater. Det ukrainske flagget er revet ned fra monumentet. Men i stedet for det russiske flagget, har Wagner-gruppens eget flagg gått opp. – Et nytt eksempel på et desperat forsøk på å fremheve seg selv, sier oberstløytnant og hovedlærer ved Forsvarets høgskole, Geir Hågen Karlsen. Slik tolkes også bildet på Twitter. En anonym konto ved navn «Tendar», som aktivt oppdaterer sine følgere om utviklingen i krigen skriver dette: «Det er så avslørende at de leiesoldatene kjemper for deres egen oligark, ikke for Russland eller den russiske hæren». Med på bildet er gruppens leder, Jevgenij Prigozjin. VG har sjekket bildet opp mot andre bilder av monumentet, som viser at det er tatt på stedet som Wagner hevder å være på. Anerkjente Institute for the study of war (ISW) har i sin daglige oppsummering torsdag vurdert bildet og mener at Prigozjins tilstedeværelse i Bakhmut bekreftes av blant annet det bildet. Krigskorrespondenten til Financial Times, Christopher Miller, har også lagt ut bildet på Twitter og skriver:  «Den russiske Wagner-krigsherren Prigozjin har publisert et bilde av seg selv og hans leiesoldater ved det sovjetiske stridsvognsmonumentet i østlige Bakhmut (...) Det er 800 meter fra sentrum av byen». ISW mener at Wagner-gruppen og øvrige russiske styrker nå holder rundt 50 prosent av Bakhmut, men fortsatt ikke har erobret hele byen. Wagner-sjefen slapp for noen dager siden også en video som skal være filmet utenfor Bakhmut, som blant annet er gjengitt av nyhetsbyrået Reuters og vist på BBC.  Prigozjin er tilsynelatende i økende konflikt med den øvrige russiske forsvarsledelsen. – Jeg tolker det slik: Wagner-gruppen var svært viktige for den russiske krigføringen i fjor høst. Siden har Wagner-gruppen mistet veldig mange soldater, mens den russiske hæren har mobilisert kraftig. Så Wagner er mindre viktige nå, sier Karlsen – Samtidig har Prigozjin skaffet seg svært mange fiender, både i St. Petersburg der han har sitt hovedkvarter, og i forsvarsledelsen og forsvarsdepartementet. Hans egen tilstedeværelse ved fronten er for å få oppmerksomhet og innflytelse, i en situasjon der gruppen er i ferd med å spille seg selv helt ut, utdyper han.  Det har i flere måneder vært ekstremt blodige kamper om byen Bakhmut, der begge sider har lidd enorme tap. Wagner-sjefen klaget i forrige uke over at gruppen mangler ammunisjon, og la skylden på den ordinære hæren. – Hvis Wagner trekker seg tilbake fra Bakhmut nå, kommer hele fronten til å bryte sammen. Det kommer ikke til å bli noen fin situasjon for alle de militære formasjonene som forsvarer russiske interesser, sa Prigozjin i en video publisert på Telegram. Ammunisjonen russiske myndigheter hadde lovet Wagner-gruppen, hadde ikke er blitt levert, hevdet han. – Vi forsøker å finne årsaken. Enten er det bare vanlig byråkrati eller det er forræderi, sa han videre. Hevder de kontrollerer «alt øst for elven» Wagner-gruppen hevder å ha full kontroll over den østlige delen av Bakhmut. – Enheter fra det private militærselskapet Wagner har tatt kontroll over den østlige delen av Bakhmut, sa Prigozjin i et lydopptak på Telegram-siden til pressetjenesten hans onsdag denne uken. – Alt øst for elven Bahkmutka er under Wagners kontroll, legger han til. Opplysningene er ikke bekreftet av Ukraina eller uavhengige kilder. Prigozjin har tidligere fremsatt påstander om fremgang på slagmarken som har vist seg å ikke stemme. Tirsdag utpekte Russlands forsvarsminister Sergej Sjojgu Bakhmut som en nøkkelby for Russland

Wagner i Bakhmut:   Droppet å heise det russiske flagget


Tirsdag røk Erling Braut Haalands tidligere klubb Borussia Dortmund ut av Champions League. Likevel kommer fotballeksperten Thierry Henry med en oppsiktsvekkende påstand. Den tidligere Arsenal- og Barcelona-legenden baserer det hele på at Dortmund har forbedret seiersprosenten sin i Champions League uten nordmannen. – For meg er det enkelt. Vi ser på de tallene, og du spør om de savner ham? Tallene svarer for seg selv. Akkurat nå savner de ham ikke, sa Arsenal-legenden Thierry Henry i CBS Sports' studio. Mens Dortmund i fjor vant 61 prosent av kampene med Haaland fra start, var tallene denne sesongen på 63 prosent før tirsdagens Champions League-exit mot Chelsea. Dagbladet omtalte saken først i Norge. – Det handler ikke om å savne Haaland. Hver enkelt spiller tar mer ansvar, argumenterte ekspertkollega Micah Richards i samme studio. Henry poengterer at Arsenal holdt på å vinne Premier League etter at han selv forlot klubben, og røper at flere spillere har sagt til ham at de følte seg mer fri da den store stjernen var borte. Tidligere denne sesongen har dert vært en diskusjon om Manchester City var bedre med eller uten Erling Braut Haaland på laget. Landslagssjef Ståle Solbakken omtalte det hele som «en absurd diskusjon». – Erling har scoret ti mål mer enn den neste i Premier League og har bøttet inn mål i Champions League. Så at laget skal være bedre uten ham ... Det er ikke der skoen trykker for City, sa Solbakken etter at Haaland scoret hat-trick mot Wolverhampton i januar: Haaland står med 33 mål på 34 kamper for Manchester City denne sesongen.  I diskusjonen dro Jamie Carragher en parallell til det som skjedde i Manchester United etter at Cristiano Ronaldo forlot klubben. – De har hatt en mye bedre sesong etter at Ronaldo forsvant, sa den tidligere Liverpool-stopperen. Også Henry mener at situasjonen er sammenlignbar med den Borussia Dortmund opplever nå. – Spesielt de yngre spillerne var opptatt av å gi Ronaldo ballen. Se på Marcus Rashford nå. Han gjør det han skal gjøre, mens før så han etter Ronaldo, og sentret ballen til ham, sa Henry. Chelsea vant kampen 2–0 og sikret seg avansementet med 2–1 sammenlagt, mens Dortmund er ute av Champions League.


Durek Verretts mange kontroversielle uttalelser har ledet til en fornyet debatt om forholdet mellom alternativ medisin og skolemedisin.  Fredag ble det kjent at Foreningen for Muskelsyke avslutter samarbeidet med Märtha Louise. Foreningen blir dermed den andre som ikke ønsker å fornye prinsessens beskytterskap. Fra før av har Epilepsiforbundet gjort det samme. Det skjedde i 2020, men ble først kjent i en NRK-sak i forrige uke.  Andre forbund, som har kongelig beskytterskap, vurderer å bryte samarbeidet. Samtidig ønsker flere forbund å videreføre den avtalen de har med prinsessen. Det har lenge vært svært ettertraktet å få kongelig beskytterskap. Det betyr mye å ha et medlem av kongefamilien som ambassadør og beskytter.  Det er derfor et oppsiktsvekkende signal at noen velger å gå ut. Og særlig bemerkelsesverdig er begrunnelsen. Argumentet er helsemessig begrunnet.  Epilepsiforbundet er opptatt av å forholde seg til skolemedisinen og forbundsleder Bente Nordahl Langsø sier at Durek Verretts uttalelser har vært en del av totalvurderingen. «Det strider med våre verdier», sier forbundslederen. Vi har stor forståelse for argumentet. Organisasjoner som arbeider for at medlemmene skal forholde seg til skolemedisinen, og som advarer mot alternative behandlingsformer, vil naturlig nok reagere på Verretts mange oppsiktsvekkende uttalelser om liv og helse.  Det gjør også vi. Da inkluderer vi ikke all alternativ behandling, men den som er spekulativ og udokumentert. I en e-post til VG kommenterte Verrett saken i forrige uke. Han har et poeng når han setter spørsmålstegn ved at det kommer reaksjoner mot Märtha Louise for noe han selv har sagt.  At prinsessen er forlovet med ham, betyr selvsagt ikke at hun skal holdes ansvarlig for alt han står for. «Vi er to forskjellige mennesker som står for forskjellige ting i livet», som han selv sier. Märtha Louise har så langt ikke kommentert saken. Verrett sier nå at han ikke er mot skolemedisinen. Han går så langt som å si at han er blitt reddet av skolemedisin, at Norge har et av verdens beste helsevesen og at han her i landet vil ha tiltro til alt legene forteller ham. Det var på høy tid at han kom med et forsøk på en klargjøring. Det er nye toner fra sjamanen som tidligere har kommet med oppsiktsvekkende uttalelser om blant annet corona og kreft, og som dessuten på nettet selger medaljonger mot virus. At det blir reagert på slike uttalelser forklarer Verrett med det han kaller en kulturkrasj, mellom amerikanske tilstander og norske.  Det kan være at alternative behandlingsformer er mer utbredt i visse amerikanske miljøer, men skolemedisinen står like sterkt i USA som i Norge. Også i USA advarer helsemyndigheter og organisasjoner mot kommersialiseringen av alternative behandlinger. Sjamanen beskylder pressen for å ha bidratt til forvirring om hva han står for. Durek Verrett har imidlertid ikke manglet en talerstol. Han må selv ta ansvar for synspunkter han har fremført ved mange anledninger, på TV og i andre medier.  Han har i det minste bidratt til å rette et avslørende søkelys på hva som tilbys av alternative behandlingsformer. Det har styrket vår overbevisning om hvor viktig den kunnskapsbaserte og velprøvde skolemedisinen er. Hør mer om utfordringene i kongefamilien i podkasten Giæver og gjengen:


Grunnet en teknisk feil kan mange bankkunder oppleve å få innskudd de ikke kjenner til inn på konto. Leverandøren Tietoevry har tekniske problemer.  – Det renner inn med penger på kontoen min, sier bankkunde Frank Erdal til Bergens Tidende.   Grunnet en teknisk feil kunne bankkunder ved Fana Sparebank oppleve å få innskudd de ikke kjenner til inn på konto. Leverandøren Tietoevry har tekniske problemer. -- Det renner inn med penger på kontoen min, sier bankkunde Frank Erdal til Bergens Tidende. Pressekontakt i Tietoevry Geir Remman opplyser til VG klokken 11.45 at feilen er rettet, og at det er ingen indikasjoner om at andre banker enn Fana Sparebank har vært berørt. Er du rammet? Tips oss her!  – Vi har nå fullt fokus på å få dette i orden og hvordan dette skal rettes opp, sier han.  Tietoevry sier til BA at de jobber på spreng med å få fikset dette.  – Vi er i tett dialog med kundene, sier kommunikasjonssjef Petter Malvik i Tietoevry.  Finansdirektør Kim Lingjærde i Fana Sparebank vet ikke hvor mange feilen rammer, men sier det trolig er mange kunder. Videre understreker han at feilen vil bli automatisk rettet, så man trenger ikke å gjøre noe.  Fana Sparebank beklager feilen som har oppstått på sine hjemmesider.


GARDERMOEN (VG) De tre Høyre-toppene Tina Bru, Sandra Bruflot og Mathilde Tybring-Gjedde har alle tatt med seg sine babyer til Høyres landsmøte. De advarer om at barnehageopptaket kan være en likestillingsfelle – og mener det er viktigere enn pappakvoten.  – Jeg driver barnehage på hotellrommet, sier Thomas Samuelsen (36) og ler. Han er mannen til Høyre-nestleder Tina Bru, og skal ta ansvaret for babyen Kitty og sønnen Ellis på fire år, mens kona driver politikk nede i salen. Christian Hemmestad Bjerke (38) er samboer med Mathilde Tybring Gjedde (30), som sitter på Stortingets energi- og miljøkomité, og som for åtte måneder sine fikk parets første barn, Eira. – Vi fikk en bæremeis til jul, så Eira skal få debutere i den. Vi skal på tur til farmor og bestefar i Bø i Telemark og jeg tror jeg skal se om hun liker smaken av grillpølse, sier Bjerke. Sandra Bruflot (31) sitter i Stortingets helse- og sosialkomité og er innstilt som leder av Høyres kvinneforum på helgens landsmøte. Hun har virkelig levert på sjefens oppfordring om å få flere barn:  Hun har tre barn under fire år. Bare Ingeborg på fem måneder er med på landsmøtet, men bare fra fredag til lørdag, slik at mor kan gå på landsmøtefesten lørdag kveld. – Så viktig for likestillingen Men de tre Høyre-toppene sier også at det er én ting de har merket på kroppen hvor mye har å si, i hverdagen som småbarnsmødre i politikken.  Mens Tybring-Gjedde var heldig og fødte datteren Eira i juli, er situasjonen en annen for Tina Bru. Hun hadde termin i februar, men fødte datteren Kitty i desember. Hvis det ikke finnes ledig barnehageplass har ikke Kitty rett på en plass før august 2024 – som ville være åtte måneder etter at foreldrepermisjonen går ut. – Vi har rigget oss sånn at hvis du får barn i desember eller januar, kan du ende med syv til åtte måneder med ulønnet permisjon om ikke du har flaks med hvor du bor, eller har besteforeldre eller andre som kan stille opp, sier Bruflot. Denne helgen behandler Høyre blant annet et forslag om å ha som mål at alle barn får tilbud om barnehageplass fra fylte ett år eller endt permisjon gjennom et mer fleksibelt barnehageopptak. – Dette er så viktig for likestillingen. Det har vært vår politikk helt siden forrige stortingsvalg. Vi gjorde det enklere i regjering, men det holder jo ikke – vi må videre, sier Bru, og legger til:  – Det er egentlig helt utrolig at man ikke har klart å rette opp i dette tidligere. – Absurd De tre Høyrekvinnene trekker frem at størrelsen på fedrekvoten er blant temaene som diskuteres mest, når det gjelder likestilling for småbarnsforeldre. Men de mener barnehageopptaket har større betydning.   – Lønnsgapet mellom kvinner og menn setter skikkelig fart når barna er små. Hvis du må være borte fra jobb halvannet år når du egentlig hadde tenkt deg et halvt, så skjønner jeg at det blir vanskelig for folk, sier Bruflot.  Tybring-Gjedde legger til:  – Nå som alt har blitt dyrere, er det ganske mange som skriver inne på mammagrupper at det ikke går opp. Jeg mener det er et åpenbart hull i permisjonssystemet som er viktigere enn diskusjonen om en uke her eller der med pappakvoten.  – Det kan bli vanskelig i barnehagene hvis det kommer nye barn som må tilvennes hele året? – Ja, men selv med flere opptak hadde du ikke trengt å ha tilvenning hele tiden. Uansett om barnet er født i juli, august eller september kan det godt hende at man har tilvenning ganske samtidig, svarer Bruflot.  De sier også at de ønsker å gi en marsjordre til Høyres ordførerkandidater i kommunevalget om at dette er noe de må prioritere.  – En av grunnene til at det ikke er enda mer debatt om dette er at en del kommuner faktisk har fått til litt mer, er fleksible og tar det ansvaret. Så er det andre som ikke gjør det


Værmelderen Kristina Kvistad Hustad har sagt opp jobben sin og forlater TV 2 etter ti år. – Det er rart, kjemperart, jeg har visst det en stund, så jeg har rukket å fordøye det litt, sier Hustad til VG på spørsmål om følelsen etter at det ble offentliggjort og legger til: – Jeg sa det til samboeren min, at nå ble det plutselig veldig ekte. Hustad skal ha sin siste sending i løpet av mai, melder TV 2. Hustad fra Sæbø på Sunnmøre begynte i TV 2 i 2013 og har hatt flere roller i kanalen, blant annet som reporter i «God morgen, Norge». Den jobben har hun kombinert med jobben som værmelder. – Det jeg kommer til å savne mest er selvfølgelig alle folkene. Jeg har vokst opp i TV 2. Det er der jeg har mine beste venner. Jeg skal blant annet være forlover til en kollega. Jeg kom rett fra Volda som praktikant til TV 2. Jeg vet ikke om så mye annet, det blir kjempetrist å forlate de, forteller Hustad. Hustad går videre til jobben som kommunikasjonsrådgiver og produsent i reklamebyrået Maverix. Værmelderen, programlederen og reporteren forteller at det å nå gjøre noe nytt, er noe hun har tenkt på i en lengre periode. – Jeg tenker at det er viktig å utvikle seg. Det er derfor jeg gjør det. Jeg kunne blitt i jobben for alltid og storkost meg, men for min egen utvikling så er dette riktig. Direktør for innholdsproduksjon i TV 2, Silje Hovland, sier i en uttalelse til kanalen at de er trist å miste Hustad. – Vi er veldig lei oss for at Kristina har valgt å slutte i TV 2. Kristina har vært i TV 2 lenge, og spesielt de siste årene er hun blitt en profilert medarbeider i rollen som væranker, sier Hovland.


MALAGA (VG) (Spania – Norge 3–0) De norske spillerne freste mot den franske dommeren Benoit Bastien etter nederlaget i Spania. – Han var jævla arrogant. Jeg hadde mange prater med ham og en lang en i pausen. Han visste alltid best, som franskmenn ofte gjør, tordner Norges midtstopper Stefan Strandberg. Flere situasjoner i løpet av kampen vekket tydelig frustrasjon hos de norske gutta, spesielt situasjonen der de mente Martin Ødegaard burde hatt straffe, på stillingen 1–0 til Spania.  – Det er klink straffe og rødt kort. Hadde jeg gjort det (mot en spanjol), kan jeg love deg at begge tingene hadde blitt idømt, sier Strandberg til VG. – Hva står det på julekortet til dommeren . . .? – Jævla idiot. – Stor idiot, står det fra meg, sier Strandbergs stopperkollega, Leo Skiri Østigård. – Det er kjedelig at dette skal felle oss litt i en viktig EM-kvalik mot et stort lag. Det burde vært et soleklart straffespark og eventuelt rødt kort. Det så ut som de skulle ende karrieren til Martin og ta fra ham ligatittelen, fortsetter Østigård og rister på hodet. Spillemessig leverte Norge en god bortekamp. Laget hadde to kjempesjanser etter pause. Isteden raknet det mot slutten og etterpå var spillerne oppgitt over hvordan de ble behandlet av dommeren og den franske VAR-kamplederen. – Det er helt vilt. Først og fremst at det ikke blir straffe. Han dømmer ingenting, men da må de gå inn og få ham til å se på monitoren. De må ha sovet. Det er fryktelig synd. Jeg prøver å legge press på ham og snakke med ham i pausen, men han ser ikke på deg og er fly forbannet. Det går ikke snakke med ham, sier Alexander Sørloth. – Det syke er at de ikke ser på det engang. Både Ståle, jeg og flere andre på benken går bort til fjerdedommeren. De sier de har kontroll, men det har de ikke. Den burde blitt sett på iallfall, sier Ola Solbakken. – Du kan ikke skremme vettet av spillerne. Han takler Martin rett ned. At dommeren ikke ser, «fair enough», men at de i VAR-bussen ikke tar det, det blir for meg litt fransk arroganse, forklarer Ståle Solbakken. Det smeller godt fra Norges bautaer, men i frykt for negative konsekvenser velger noen en litt mindre aggressiv tilnærming. – Alle er forskjellige. Det er ikke noe å bruke energi på. Jeg vil ikke havne i trøbbel heller, sier Mohamed Elyounoussi. Landslagssjefen er på sin side ikke redd for at spillerne skal straffes for uttalelsene. – Nei, det tror jeg ikke. Nå er vi ferdig med dommeren. Det som har skjedd, det har skjedd. Vi får ikke gjort noe med det, fastslår Solbakken.


ZÜRICH (VG) Mens resten av Bodø/Glimt reiste for å trene, ble lagkaptein Patrick Berg (24) værende igjen på hotellet på grunn av hodesmellen han pådro seg i helgens kamp mot Kristiansund. Da Bodø/Glimt-spillerne jogget ut på Letzigrund stadion i Zürich onsdag formiddag, var det én mann som glimret med sitt fravær. Lagkaptein Patrick Berg ble igjen på hotellet dagen før bortemøtet med FC Zürich.  – Legen kom til oss i går og sa at Patrick kjente på at han var litt uvel. Jeg opplevde det ikke veldig dramatisk, og vi skulle se igjen i dag tidlig. Da konkluderte vi med at han ble på hotellet, sier assistenttrener Morten Kalvenes på onsdagens pressekonferanse. Glimt-kapteinen måtte bandasjeres etter at han fikk en albue i tinningen i duell med Dan Peter Ulvestad i helgen, men spilte samfulle 90 minutter i 5–0-seieren mot Kristiansund.  – Det er ganske ferskt, og jeg antar det er ettervirkningene han kjenner på, sier Kalvenes – som sier det ikke var oppe til vurdering å bytte ham ut etter smellen, ettersom det medisinske personellet snakket med Berg. Kjetil Knutsen sier til Viaplay at det er opp til Patrick Berg om han spiller eller ikke torsdag. Kalvenes svarer bekreftende på alternativene er ankeret Elias Kristoffersen Hagen eller å flytte ned indreløperen Ulrik Saltnes et hakk. Bodø/Glimt er nødt til å vinne mot Zürich for å være garantert en gruppefinale mot PSV Eindhoven i siste runde. Med seier mot Zürich vil seier mot PSV være nok til avansement i Europa League selv hvis PSV skulle slå Arsenal i Eindhoven på torsdag. Dersom man ender på like mange poeng er det innbyrdes oppgjør som gjelder. Bodø/Glimt klarte 1–1 i Eindhoven etter en drømmescoring av Albert Grønbæk. Torsdagens kamp mellom FC Zürich og Bodø/Glimt har avspark klokken 18.45. Kampen visess på TV3+ og Viaplay. Bodø/Glimt trener på Letzigrund klokken 11.00. Klokken 12.15 møter Kjetil Knutsen og Amahl Pellegrino pressen i Sveits:


Russland kan komme til å sprenge en demning og legge skylda på Ukraina, ifølge tankesmien The Institute for the Study of War.  Ukrainas president Volodymyr Zelenskyj har gått ut med en advarsel om at russiske styrker planlegger å sprenge demningen ved Kakhovka-kraftverket i nærheten av Kherson, noe som kan føre til enorme oversvømmelser og ødeleggelser.  Zelenskyj sier at dersom Russland sprenger demningen vil mer enn 80 tettsteder og byer oversvømmes, inkludert Kherson, og vannforsyningen til en stor del av det sørlige Ukraina vil bli ødelagt. Zelenskyj sier også et slikt angrep kan føre til at atomkraftverket i Zaporizjzja vil stå uten vann til kjøling Tankesmien The Institute for the Study of War skriver at russiske kilder samtidig beskylder ukrainske styrker for å angripe kraftverket med artilleriild. Tankesmien har tidligere påpekt at Russland trolig planlegger en informasjonsstrategi for å sprenge demningen etter at de har trukket seg ut av Kherson, og deretter legge skylden på Ukraina.  Dette skal være som en del av en strategi for å dekke over deres egen tilbaketrekking til lenger øst i Kherson. Denne «falsk flagg»operasjonen er også ment for å dekke over russiske tap i regionen. En «falsk flagg»-operasjon er en fordekt operasjon for å skape inntrykk av at en bestemt person, gruppe eller nasjon blir ansvarlig for en hendelse eller aktivitet, for å skjule den faktiske kilden for ansvar. Det hvite hus advarte i januar, før krigen brøt ut, at Russland planla «falsk flagg»-operasjoner som påskudd for å invadere Ukraina. Da Russland invaderte Ukraina var nettopp et slikt påskudd en av argumentene til president Putin: At Russland var nødt til å ta grep for å «redde» de russisktalende i Ukraina fra «folkemord».

Tankesmie:  Russland planlegger trolig «falsk flagg»-operasjon


MANCHESTER (VG) Manchester City-trener Pep Guardiola (51) nekter for at Erling Braut Haaland (22) har en kontraktfestet åpning til å forlate klubben til fordel for Real Madrid på et tidspunkt. *Manchester City-FCK 5–0 Haaland har hatt en utkjøpsklausul i kontrakten med både østerrikske Red Bull Salzburg og tyske Borussia Dortmund tidligere i karrieren, som begge har blitt utløst. De siste dagene har spansk media hevdet at Real Madrid kan benytte seg av en lignende mulighet og kjøpe Haaland for en bestemt sum i 2024, uten at City kan gjøre noe med det. – Det er ikke sant. Han har ikke en klausul for Real Madrid eller noen andre lag, sier Guardiola til VG og andre medier i Manchester etter 5–0-seieren over FC København onsdag kveld hvor Haaland scoret to nye mål. – Hva tenker du om påstandene? – Man kan ikke kontrollere rykter eller hva noen andre sier. Det viktigste er at han har tilpasset seg utrolig bra. Jeg har en følelse av at han er veldig glad her, og vi prøver å holde spillerne lykkelige her. Alle elsker ham.  En av Haalands bestekompiser i Manchester City, er Jack Grealish (27). De to offensive profilene fikk nærmest umiddelbart en god tone etter nordmannens ankomst i sommer. I seieren over FC København ble Grealish kåret til banens beste spiller. Etterpå var han mest opptatt av å snakke om Haalands prestasjoner. Totalt har jærbuen scoret 19 ganger på 12 City-opptredener. – Det er utrolig, for å være helt ærlig. Jeg har aldri sett noe lignende i hele mitt liv. Jeg lo bare på det første og andre målet. For han er alltid der, sier Grealish til BT Sports, før han røper en samtale med FCK-målvakt Kamil Grabara (23) om Haaland underveis i matchen: – Keeperen deres sa til meg: «Han er ikke menneskelig!» «Og det sier du til meg?» svarte jeg, forteller Grealish og ler. Under Citys treningsleir i USA i sommer fanget VG denne dialogen mellom Haaland og Grealish: Med to scoringer til pause kunne Haaland jaktet sitt fjerde hat trick foran hjemmefansen på rad i andre omgang, men Guardiola mente at 45 minutter fikk holde. Det skyldes et tett kampprogram. – Han har spilt mange minutter og matchen var under kontroll. Så er Cole Palmer en toppspiller som jeg ønsker å gi spilletid. Erling kunne spilt mer, men det var bedre for ham å hvile. Vi tenker på Southampton-oppgjøret i helgen, som vi ikke vant mot sist sesong, forteller City-sjefen.


Manchester City-legenden Sergio Agüero røper at manageren Pep Guardiola fulgte nøye med på kostholdet og vekten til spillerne.  Agüero scoret 184 ligamål på 275 seriekamper for Manchester City. Med det ikoniske målet på overtid i siste serierunde i 2012, sikret han de lyseblå den første serietittelen på over 40 år. Men i det populære, spanske programmet  El Chiringuito åpner Agüero opp om at det var strenge krav. Blant annet ble argentineren straffet for å ikke følge det strenge kostholdsregime under Pep Guardiola.  – I den første sesongen hans lå vi mellom fjerde- og tredjeplass i Premier League, og han sa «Jeg tok deg ikke med fordi du kom tjukk denne uken». Hva skulle jeg si? Han hadde rett, sier Agüero hos El Chiringuito, sitert i den engelske avisen The Times. Se Agüeros ti beste mål for Manchester City: Pep Guardiola kom til Manchester City i 2016, og den første oppkjøringen fortalte katalaneren offentlig at franske Samir Nasri ikke fikk være med til Kina fordi han veide for mye.  – Hvis «kampvekten» din var 79–80 kilo, og du veide 80,1 kilo ville du få bot og ikke få spille. Han sa det på en fin måte. På den tiden hadde jeg ikke hans selvtillit, men jeg var alltid veldig respektfull overfor trenerne, sier Agüero, som la opp på grunn av hjerteproblemer i fjor. Nå er det Erling Braut Haaland som er Manchester Citys målsnik. På en pressekonferanse mandag fortalte Guardiola, med glimt i øyet, at nordmannen måtte passe på under den kommende VM-pausen hvor Haaland får fri. – Han kommer sikkert til å være i Marbella eller Norge. Jeg er sikker på at han gjerne ville ha vært i VM, men han har et hus i Marbella der han spiller golf. Forhåpentlig drikker han ikke for mye, spiser mye - og kommer tilbake i god form, sa Guardiola med et bredt smil. Han la til at det kan komme til å bli VM på Haaland og Norge neste gang - eller kanskje EM allerede om to år.


Sønnen Felix (5) fikk ikke sove. Det kan ha reddet liv.  Bjørn-Ola Bratland (37) på Rasta i Lørenskog hadde akkurat vært inne hos sønnen som hadde våknet midt på natten. Bratland la merke til en lyd, kanskje var det vinden som fikk en gren til å rasle, tenkte han før han gikk og la seg igjen. – Jeg ble liggende våken, sier småbarnspappaen. Klokken var snart 03.00 natt til tirsdag, og det var bare noen timer til barna måtte følges i barnehagen og han skulle på jobb som avdelingsleder ved Lørenskog sykehjem. Han sto opp og gikk på kjøkkenet for å ta et glass vann. – Da så jeg det kraftige lyset. Blafringen i gjenskinnet av naboens vindu. Datteren sov like ved Bratland styrtet inn til samboeren som fortsatt lå og sov.  «Det brenner hos naboen, det brenner hos naboen!». – Jeg forsøkte å varsle henne uten å skremme henne for mye, mens jeg fikk ringt 110.  Datteren på to år lå i soverommet nærmest naboen, bare syv-åtte meter unna. Jeg ba samboeren flytte datteren vår til annet rom, lukke alle vinduer og luker og være klar for å evakuere. Med brannvesenet på telefonen fikk han på seg klær og styrtet ut. Det var Romerikes Blad som første omtalte saken.  Ingen reaksjon Det var mørkt og helt stille i nabohuset. Men i oppkjørselen sto tre biler. – Jeg hamret på dører og vinduer, ropte og skreik. Først så det ut som det brant nede ved muren utenfor huset.  – I løpet av et par minutter hadde brannen spredt seg oppover veggen. Men ingen kom ut. Og jeg hørte ingen brannalarm, sier Bratland. Snart sto flammene en til to meter oppover veggen. Han sier at han fortsatte å skrike og slå i vinduer og dører. – Et par kom ut av sokkelleiligheten, helt forfjamset. Endelig dukket også huseieren opp med kone, to barn og en hund. I bare nattøyet. Da hadde flammene spiste seg oppunder taket, ifølge naboen. – Det var ikke snakk om at de kunne gå inn og hente verdisaker og fotoalbum, de måtte bare komme seg ut, sier Bratland. Ringte politiet Inne i det brennende huset hadde huseieren hørt fremmede dundre ned dører og vinduer. De ble redde. Var det noen som prøvde å trenge seg inn? – Jeg skjønte først ikke hvem som banket på døra, så jeg ringte politiet. Da fortalte de meg at huset mitt brant, forteller huseieren til Romerikes Blad, som først skrev om saken. Huseier ønsker ikke å stå fram med navn eller bilde. – Det er Gud som sendte han til oss. Takket være Bjørn-Ola er både jeg, kona mi, barna våre, hunden vår og leieboerne i sokkeletasjen i god behold. Hadde det ikke vært for han, kunne vi fått skikkelige problemer, sier den takknemlige huseieren til Romerikes Blad. En ekte helt Barna til Bratland sov seg gjennom hele dramaet.  Neste morgen da de så alle brannbilene og politibilene, og nabohuset som var sperret av med polititape og gjerder, måtte pappa fortelle: At Felix var er en helt. – Hadde det ikke vært for at Felix måtte på do midt på natten, hadde jeg ikke våknet. Da kunne det gått veldig galt, sier pappen. Det lukter fortsatt røyk inne hos dem.  – Jeg er utrolig lettet for at det gikk så bra, ingen fikk personskader. Samtidig synes jeg veldig synd på naboen. De har mistet hjemmet sitt. Hvor skal de feire jul, hvor skal de bo? Onsdag kveld fikk de to naboene snakket sammen. Etter et slitsomt døgn og innlosjering på hotell var ikke huseier tilgjengelig for kommentar. Politiet skal nå rutinemessig etterforske brannen. – Det er for tidlig å si noe brannårsak, sier operasjonsleder Finn Håvard Aas i Øst politidistrikt til VG.  Saken er overført til etterforskning i Lillestrøm politistasjonsdistrikt

- Jeg hamret på dører og vinduer, ropte og skreik


Han ble verdensberømt i rollen som Draco Malfoy i «Harry Potter». Nå åpner Tom Felton (35) opp om rusproblemer og psykiske lidelser.  Bak kulissene slet «Harry-Potter»-skuespilleren med alkoholproblemer og ble tvunget til å søke hjelp. Det forteller han i sin nye selvbiografi «Beyond the Wand: The Magic and Mayhem of Growing Up a Wizard», ifølge People. Som 14-åring slo Tom Felton gjennom i rollen som den slemme Draco Malfoy i «Harry Potter»-filmene. Men den lovende karrieren begynte etter hvert å bære preg av store alkoholproblemer, skriver Aftonbladet. Felton gikk fra å være lite interessert i alkohol til å drikke hardt i siste del av 20-årene, skriver han. «Men alkoholen var ikke problemet, det var symptomet», sier Felton i boken. Han forsto senere at det var den mentale helsen som var problemet. Barnestjernen begynte etter hvert også med narkotika, og til slutt ble manageren, hans daværende kjæreste og agenter så bekymret at de krevde at han søkte hjelp.  Felton ble innlagt på rusrehabilitering i Malibu, men rømte etter mindre enn et døgn. Senere ble han innlagt igjen, men denne gangen måtte han dra etter å ha blitt funnet på rommet til en jente. Da han fikk hunden Willow, trodde han vendepunktet hadde kommet, men problemene kom tilbake. Til slutt oppsøkte han rehabilitering av egen fri vilje.  «Da jeg innrømmet for meg selv at jeg trengte hjelp, var et viktig øyeblikk. Jeg er ikke lenger flau over at jeg måtte rekke hånden i været og si: Jeg har det ikke bra», skriver Felton, ifølge People.  Han sier  at han nå ønsker å gjøre det han kan for å få andre til å tørre å be om hjelp: «Jeg tror vi alle trenger det på en eller annen måte, så hvorfor skulle det ikke være naturlig å snakke åpent om hvordan vi har det?», oppfordrer han.


At Christine Koht (55) skulle danse rundt i Universitetshagen i Oslo, lå ikke i kortene for tre år siden. Komikeren ser ut som hun gjorde før hun fikk påvist kreft med spredning for fire år siden. Men på spørsmål om hvor nært opp til sannheten det er, svarer Koht: – Det er et stykke unna. Jeg er fortsatt veldig i alarm og tenker mye på døden. Jeg har den med meg og er redd for den. De fleste glemmer jo det i hverdagen. Jeg kan ikke det ennå. Det er for nært, sier Koht. VG møter henne og forfatterkona Pernille Rygg (59) i en solfylt hovedstad få dager før de slipper boken «Dødsfrisk: Alle har sitt, stort eller litt».  De har skrevet den sammen. Før møtet har Koht svart på spørsmål fra VG over e-post.  – Tidligere kunne jeg greie både intervju og foto på samme dag, men ikke etter all den sinnssyke julingen jeg har fått på kropp og sjel, sier Koht. Men uansett hvor stort alvoret er, er smilet og latteren aldri langt unna.  – Man må le for å overleve sinnssyke situasjoner. Hvis jeg ikke ler, så bare lider jeg. Da kommer jeg ikke ut av dette. Koht smiler og synger mens hun danser for fotografen i hagen ved Universitetet. En ungjente kommer bort og ber om selfie. Det får hun. – Du er så kul! sier jenta. – Så koselig å høre! Jeg håper at jeg får leve lenger og får flere dager som dette, svarer Christine. Rygg står på sidelinjen og hvisker til VG: – Dette hadde jeg ikke sett for meg for en stund siden. Ikke bare kreften i seg selv har tæret på, men også bivirkningene av behandlingen. Koht tilbrakt over ett år sammenhengende på sykehus og vært i koma flere ganger. Hasteinnleggelsene har vært hyppige. – Hvor frisk er du nå, og hvordan står det til med kroppen? – Jeg er fri for kreft, men går til kontroll hver tredje måned. Det er like skummelt hver gang. Jeg blir veldig lettet, men så er det ikke så lenge til neste kontroll.  – Hvor stort og realistisk er håpet ditt nå om et langt liv? – Jeg har ikke det. Det er ikke selvsagt at jeg skal leve lenge, eller at Pernille skal det. Det kan skje. Eller ikke.  Koht anslår at hun har ti prosent av energien hun hadde før. Men kalenderen er fortsatt full, nå av helseavtaler, selv om det er lenger mellom akuttinnleggelsene.  Hun sover helst til klokken 11 og er selektiv med sosiale avtaler. – Fest for meg er veldig små møter. Men jeg var overlykkelig over å få være med i Pride-toget og møte Jonas Gahr Støre, sier hun om paraden i forrige måned: Det var føflekkreft i slimhinnene som brått satte Koht ut av spill før jul 2018. Siden har hele Norge fulgt berg-og-dal-banen av en sykdomsprosess. I den nye boken får man innblikk i det aller mest intime. – Det er mye som kan være fornedrende når man er hjelpeløs, og det handler overraskende mye om bæsj på sykehus, vi ligger jo rett ut. Da gjelder det å ta det med humør. Mens «Kohts bok» fra 2020 handler om Kohts tidvis dramatiske liv frem til bråstoppen, blir det nå detaljerte skildringer av å leve med døden hengende over skulderen. Men også om håp.  Koht er opptatt av ikke å skjønnmale. – Livet er ikke sånn at man etter en grusom opplevelse, bare er ferdig og er blitt klok og nyter hvert øyeblikk. Jeg er ikke enten frisk eller syk, men sykfrisk og sterksvak, sier Koht.  I juni fikk Koht det som da så ut som en dårlig nyhet. Legen fant en svulst i halsen.  – Det ser ut som kreft, og legene kan ikke forklare hvorfor det ikke er det, så de river ut små biter og sjekker dem. Hele halsen min er full av arr. Det er egentlig et eller annet sånt hele tiden, føtter, øyne, CT, koloskopi. Det er en busy jobb å være syk. Forskjellen er at det jeg har nå, er plager og ikke akutt og farlig.  Blant bivirkningene Koht sliter med, er nevropatiske smerter


Cristiano Ronaldo (37) gikk ikke bare rett i garderoben. Han skal også ha forlatt stadion mens lagkameratene feiret, ifølge avis. Arne Scheie har fått nok av portugiseren. Manchester United leverte en av deres beste kamper på lang tid da de slo Tottenham 2–0 på Old Trafford onsdag kveld. En som likevel ikke var fornøyd var Cristiano Ronaldo, som rett før kampslutt gikk i spillertunnelen.  – Man går bare ikke inn garderoben før kampen er over som en liten sutrende unge, sier Manchester United-supporter Arne Scheie til VG.  Ifølge The Athletic skal Ronaldo ikke bare ha gått i garderoben, men også forlatt Old Trafford før kampen var ferdig.  Hans fravær skal ikke ha blitt lagt særlig merke til blant spillerne i garderoben, som feiret ettertrykkelig i garderoben, skriver journalist i The Athletic Laurie Whitwell på Twitter.  United.no-journalist Eivind Holth mener Ronaldo er veldig klar over hvor stor oppmerksomhet onsdagens handling får.  – Det verste er at jeg ikke blir sjokkert. Det som er viktig å ta med her er at Ronaldo kjenner det spillet her. Han vet hvilken makt han har. Han vet at han kan skape overskrifter bare ved å se misfornøyd ut, sier Holth til VG.  I Premier League-studioet til Viaplay Sverige satt tidligere norsk landslagssjef Lars Lägerback. Han var heller ikke nådig mot Ronaldo.  – Det viser at han setter seg selv foran laget, når de har gjort en kanonkamp og vinner. Jeg hadde vært tvilsom til å beholde ham. Det kan være den siste kampen han spiller i Manchester United, sier Lagerbäck, gjengitt i Aftonbladet. Erik ten Hag var ordknapp om Ronaldo etter kampen, men han sa at han ville «håndtere det i morgen». Det er ikke første gang Manchester United-manageren har måtte svare for Ronaldo sin oppførsel. I treningskampen mot Rayo Vallecano i sommer dro stjernespissen fra stadion i pausen. Den gangen kalte ten Hag oppførselen for «uakseptabel».  – Måten han løste det på forrige gang han gikk fra stadion var å fordømme det offentlig. Ettersom jeg har forstått så skjedde ingenting internt. Det er jo viktig for ten Hag å sette seg i autoritet i spillergruppen, og han er kjent for å være streng. Så jeg forventer at han gir beskjed om at det ikke kan skje igjen, men jeg har liten tro på at det kommer til å skje en endring hos en 37-åring, sier Holth.  Det var mye snakk i sommer om at Ronaldo var på vei vekk fra Manchester United. Det skjedde ikke.  – Jeg tenker at alle de som mente at det ville være fornuftig å sende «sirkus-Ronaldo» videre i sommer fikk rett i det. Det handler først og fremst om de signalene Ronaldo sender i form av kroppsspråk. Det vi ser er en spiller som ikke spiller på lag. Det er ikke det, det laget her trenger, sier Holth.  – Spørsmålet er om Ronaldo er fornøyd med å sitte på benken, jeg kan ikke tenke meg det. Vil han bort, det vil han sikkert, så bør United gjøre det de kan for å få det til, sier Scheie.  Holth frykter at dette kan være med på å skape disharmoni i United-troppen.  – Jeg tror ikke vi skal undervurdere hvor mye et sånt sirkus kan påvirke. Jeg frykter det kan skape splittelse internt. Det vil fort bli polarisert. Noen i garderoben vil støtte Ronaldo uansett. Det virker som at han ikke unner lagkameratene seieren. Sånn skal det ikke være i Manchester United eller hvilken som helst klubb, for den saks skyld, sier Holth.  – Det er i ferd med å bli en veldig trist avslutning, for det som for mange er en veldig stor united-helt, legger han til.


Mens Ukraina vinner terreng, trapper Russland opp skytsen. Nå bes alle sivile i Kherson om å forlate byen umiddelbart. Og én million husholdninger i landet skal være uten strøm. Lørdag morgen kom det meldinger om at luftvernsirene har gått i store deler av Ukraina.  Ukrainske myndigheter bekrefter angrepene, og beskriver det som et «massivt angrep». Ifølge president Zelenskyj har russiske styrker avfyrt totalt 36 missiler mot Ukraina det siste døgnet, skriver det ukrainske nettstedet Ukrinform lørdag ettermiddag.  Fem missiler ble også skutt ned på sin ferd mot hovedstaden Kyiv, skrev  Alekseyj Arystovitch, rådgiver for den ukrainske presidenten, på Twitter. En oversikt viser at alarmene går over «hele landet», utenom den annekterte Krim-halvøya.  Venter på motoffensiv Samtidig sier det russiske forsvarsdepartementet at de har stanset ukrainske styrkers forsøk på motoffensiver i Luhansk og Donetsk, samt i byen Kherson.  Lørdag ettermiddag ber de innsatte myndighetene i den russisk-okkuperte Kherson regionen alle sivile om å forlate Kherson by, skriver det russiske nyhetsbyråret Interfax.  Kherson var den første store ukrainske byen som falt til russiske styrker etter invasjonen i februar. Russland har over tid forberedt seg på at Ukraina skal forsøke å gjenerobre den annekterte byen, og har selv evakuert egne myndighetspersoner tidligere denne uken.  Tirsdag ble det også kjent at sivilbefolkningen i fire byer i Kherson fylke ville bli flyttet vekk fra områder ved elven Dnipro.  På Telegram skriver de at innbyggerne bør forlate byen og krysse Dnipro-elven, på  grunn av den «spente situasjonen ved fronten» og «trusselen om terrorangrep» fra ukrainske styrker.  25 000 sivile skal allerede ha forflyttet seg vekk i påvente av angrep, hevder Kirill Stremsousov, leder for den russisk-innsatte administrasjonen i Kherson.  – Folk flytter seg aktivt, fordi i dag er prioriteten livet. Vi tvinger ikke noen, og vi drar ikke med oss noen.  AFP  skriver at det er gjort angrep fra ukrainsk side mot Russland lørdag ettermiddag.  Minst to personer skal være drept nær grensen.  En million er uten strøm Missilene har regnet ned flere steder i landet, deriblant Zaporizjzja og Kharkiv. I sistnevnte by har myndighetene omgjort busstopper til tilfluktssteder, skriver The Telegraph.  Fredag trappet russiske styrker også opp angrep mot elektriske kraftanlegg. Flere steder i landet meldes det om strømbrudd.  Det ukrainske presidentkontoret sier lørdag at en million husholdninger er uten strøm etter russiske angrep. Den siste tiden har en tredjedel av Ukrainas kraftstasjoner blitt ødelagt.  Lørdag morgen har Russland også skutt missiler mot infrastruktur i Odesa-regionen, ifølge Odesas militæradministrasjon (OVA).  Samtidig raser kraftige kamper flere steder, deriblant i byen Bakhmut i Donetsk-regionen.  Pablo Kryrylenko, guvernør i regionen, hevder lørdag morgen via meldingstjenesten Telegram at tre sivile har blitt drept i Bakhmut det siste døgnet. Fredag sa Krylylenko at situasjonen i Donetsk er «ekstremt anspent», ettersom russiske styrker fortsetter kraftig skyts langs frontlinjen, skriver Kyiv Independent.  Ukraina vinner terreng Men Ukraina hevder å gjenerobre stadig flere bebyggelser i Kherson-regionen, blant annet en by ved Dnipro-elven.  Det skaper frykt hos russerne, sier etterretningsekspert. 88 bebyggelser i Kherson-regionen er gjenerobret, hevder nestleder ved president Zelenskyjs kontor, Kyrylo Tymoshenko, på Telegram fredag.  Forrige uke var antallet 75, ifølge ukrainske myndigheter. 31. august bekreftet ukrainske myndigheter at de innledet en offensiv i den sørlige regionen Kherson, og sakte har styrkene beveget seg fremover. Den ukrainske avisen Ukrinform skriver at det ifølge Tymoshenko blir gitt humanitær hjelp til innbyggerne i de gjenerobrede bebyggelsene i Beryslav-distriktet. Dette distriktet ligger på vestsiden av elven Dnipro, slik Kherson by gjør


Før årsskiftet er det større sjanse enn vanlig for kaldt vær i Europa, men i sum er vinteren ventet å bli varmere enn normalt, ifølge meteorologer. Hva temperaturene blir til vinteren, kan bli avgjørende for europeiske innbyggere, som er tynget ned av høye strøm- og gasspriser, og for europeiske politikere som gjør alt de kan for å unngå energirasjonering som følge av kutt i de russiske gassleveransene.  Nå får de litt drahjelp av meteorologene – og værfenomenet La Niña. – Vi tror vinteren vil bli varmere enn vanlig, sier Carlo Buontempo, som leder Copernicus Climate Change Service. Tjenesten lager sesongvise værmeldinger for European Centre for Medium-Range Weather Forecasts (ECMWF). La Niña er et fenomen som gir kjøligere overflatetemperaturer i det sentrale og østlige Stillehavet.  – Vi vet at i et La Niña-år vil den siste delen av vinteren i Europa bli preget av vestlige vinder, som er varme og våte, sier Buontempo. Men før de varme vindene kommer kulden. – Det er en stor sjanse for et høytrykk som kan føre til kalde temperaturer og lite vind i Europa, sier han.  Meteorologene mente tidligere at dette ville skje i november, men tror nå det er mer sannsynlig i desember.  ECMWF lager værmodeller basert på data fra en rekke nasjonale værtjenester i Europa. Værmeldingene er basert på indikatorer så som temperaturer til havs og i atmosfæren og vindhastigheter i stratosfæren.  Meldingene er likevel ikke like nøyaktige som de kortsiktige værmeldingene.  Men modellene gir det best mulige bildet, påpeker Buontempo.  – De kan gi oss et hint og være et grunnlag for beslutninger, sier han.


De krabber ut fra kjellere og tilfluktsrom for å få hjelp av innrykkende ukrainske soldater. Innbyggerne i de frigjorte områdene forteller om tortur og drap under den russiske okkupasjonen. – Hjelp oss, trygler 92 år gamle Nina Goncher, i den nylig frigjorte landsbyen Bohorodychne i Donetsk fylke.  De russiske soldatene er drevet på flukt, men den gamle kvinnen er traumatisert og vil helst ikke forlate kjelleren som hennes 58 år gamle sønn Mykola har innredet som et tilfluktsrom, beskriver nyhetsbyrået AFP.  Veggene utenfor kjellertrappen er ødelagt av eksplosiver. Fortsatt høres det artilleriild i det fjerne, beskriver reporterne. Landsbyen ligger nær Slovjansk i Donetsk, ett av de to fylkene der russiskstyrte separatister har hatt kontroll over deler av området siden 2014. Bohorodychne, som betyr «der gud ble født», ser gudsforlatt ut på bildene fra AFP.  Her har ukrainske og russiske soldater utkjempet harde slag, og begge sider har forlatt og gjeninntatt området ved flere anledninger. Nektet å dra – Fulle russiske soldater drepte broren min, forklarer Mykola til AFP, mens hans gamle mor gråter over den drepte sønnen. Flere i landsbyen lot seg evakuere til Russland av okkupantene. Deler av befolkningen i Donetsk støtter utbryterne.  Men Mykola og moren nektet å dra. – Hvem ville ha ventet på oss om vi lot dem ta oss med dit, spurte jeg meg selv. Så sa jeg nei, beskriver han. Også ukrainske soldater ba dem evakuere, men Mykola mener moren er for svak til å flytte på seg. – Det som skjer, får skje, sier 58-åringen. Også i Kherson-regionen fortelles det om skrekkhistorier:  Et halvt år med frykt De siste ukene er russiske styrker drevet på flukt i Kharkiv i nord, og utarmet over lang tid i Kherson i sør. Også i russernes viktigste krigsbytte, Luhansk og Donetsk, er ukrainske styrker nå på offensiven. I Kharkiv, der Ukraina har gjenerobret nesten hele fylket, kommer det grusomme historier fra beboere i frigjorte områder. I byen Balaklija forteller Mariya Tymofiyeva til nyhetsbyrået Reuters at innbyggerne har levd i frykt for de russiske okkupantene i et halvt år. – Da jeg så at de var ukrainske flagg på de innrykkende stridsvognene, merket jeg at det strammet seg i brystet, og jeg begynte å gråte, forteller hun. Den regionale påtalemyndigheten i Kharkiv skriver på sin Telegram-konto 14. september at politiet har funnet mennesker som er blitt drept av russiske soldater i Balaklija. Innbyggerne i byen beskriver hvor russiske soldater beordret byens menn til å kle seg nakne. De lette etter tatoveringer med nazisymboler, som russerne feilaktig er overbevist om at mange Ukraina har. Det kommer også en rekke fortellinger om brutale overgrep mot sivilbefolkningen i frigjorte områder, ikke ulikt det som sjokkerte verden da Butsja, en av Kyivs forsteder, ble frigjort. Leste du: VG reiste inn. Rapport fra dødens by. Påtalemyndigheten: Spor av tortur Serhii Bolvinov, sjef for etterforskningsteamet i Kharkiv-regionens politi, sier til Sky News at det ifølge politiets informasjon har skjedd krigsforbrytelser «i nesten hver eneste landsby». Den regionale påtalemyndigheten i Kharkiv skriver på nettsiden sin at politiet 11. september fant fire døde mennesker i landbyen Zaliznyche, som ligger cirka seks mil sørøst for Kharkiv. «Alle hadde spor av tortur», skriver påtalemyndigheten.  Ifølge i den innledende fasen av etterforskningen, ble ofrene drept av russiske soldater under okkupasjonen av landsbyen. Likene er nå sendt til rettsmedisinske undersøkelser. På sin Telegram-konto opplyser påtalemyndigheten at de også har funnet døde Hrakove, en nabolandsby til Zaliznyche. Politiet i Kharkiv skriver på sin Facebook-side at alle de fire døde i Zaliznyche ifølge lokalbefolkningen ble skutt av russiske soldater. To av dem ble drept i et bolighus så tidlig som 27. februar, ifølge politiet


Prins Harry hyller sin bestemor dronning Elizabeth i uttalelse hvor han slår fast at han er henne evig takknemlig. Saken oppdateres. Han minnes blant annet hva dronningen sa i forbindelse med at hennes ektemann, prins Philip gikk bort i fjor. – Livet består, selvfølgelig, av siste farvel så vel som første møter. Så henvender prins Harry seg direkte til sin avdøde bestemor: – Bestemor, selv om denne siste avskjeden bringer oss stor sorg er jeg evig takknemlig for alle våre første møter, fra barndomsminner med deg, til da jeg møtte deg for første gang som min øverstkommanderende, til det første øyeblikket da du møtte min kjære kone og dine elskede oldebarn, sier han ifølge BBC. – Og vi smiler, vel vitende om at du og bestefar er gjenforent nå, begge sammen i fred. Dronning Elizabeth døde 8. september, 96 år gammel. Hun ble Storbritannias lengst regjerende monark. Hennes ektemann prins Philip døde 9. april 2021. Prins Harry og hertuginne Meghan løsrev seg fra kongehuset i 2020 og flyttet til USA. I et intervju med Oprah Winfrey i fjor fortalte prins Harry om forholdet til familien, og at han føler seg sviktet av sin egen far. I uttalelsen, som BBC gjengir, skriver prins Harry videre at når vi nå feirer dronningens liv og sørger over tapet, blir minnet om det rettledende kompasset hun var for så mange når det kom til engasjement og innsats i tjenesten. – Takk for din innsats i tjenesten. Takk for dine gode råd. Takk for ditt smittende smil. Prinsen sier at dronningen er savnet ikke bare av ham, men av en hel verden. – Og når det gjelder første møter, så hedrer vi nå min far i hans nye rolle som kong Charles lll.


– Jeg tror prins Harry har rett og er veldig glad for at han sier det offentlig. Jeg har snakket om dette i lang tid og ingen har lyttet til meg, sier Durek Verrett til VG. Prinsesse Märthas kommende ektefelle svarer VG i et lydklipp, på spørsmål om hva han mener om prins Harrys hyllest av kong Harald. VG skrev tidligere tirsdag at Prins Harry i et intervju med TV-kanalen ABC berømmer den norske kongen for å ha uttalt seg til forsvar for prinsesse Märtha Louises forhold til Durek Verrett og går foran i kampen mot rasisme. Kong Harald har bedt om at den «bevisste og ubevisste rasismen» må stoppes. – Verden må vite hvilken fantastisk og fremtidsrettet konge Norge har som kjemper mot rasisme og står opp for meg. Nå må andre kongelige familier også starte å snakke om rasisme. Det gir en stor mulighet for endring, sier Verrett blant annet. Kong Harald tenker klokt om temaet, mener Durek. – Ingen i norsk presse har tatt opp det kong Harald har sagt om rasisme, fordi ingen tror at dette er nyheter. Men dette er jo virkelig den største nyheten som finnes i verden, sier Verrett til VG nå. I et innlegg på Instagram tirsdag kveld skriver Verrett også at han føler seg stolt over å ha en kommende svigerfar som den norske kongen.  – Ikke opprørt På nyttårsaften gikk prinsesse Märtha Louise og Durek Verrett ut på sine Instagram-kontoer og kritiserte norsk presse for ikke å ha gitt nok oppmerksomhet til kong Haralds utsagn om rasisme. De viste der til en pressemelding fra 8. november, i forbindelse med nyheten om at prinsessen skulle slutte å representere det norske kongehuset. Der het det blant annet: «De rasistiske holdningene Durek Verrett har vært utsatt for, spesielt på sosiale medier, tar vi sterk avstand fra. Det er en styrke at Kongehuset reflekterer det etniske mangfoldet som finnes i Norge. – Jeg er ikke opprørt over de som har opptrådt rasistisk overfor meg, men jeg ønsker å bistå med skolering for at de skal forstå at dette ikke handler om hudfarge, men at vi må finne måter å forstå hverandres kultur på, sier Verrett til VG. – Førstehånds erfaringer Videre sier han: – I Norge later mange til å tro at så lenge du ikke bruker «n-ordet» så finnes ikke rasisme. Det er jo ikke sant. Rasisme kan finnes i mennesker, selv om de ikke selv ser innser det. Verrett mener det er uheldig at folk ikke griper muligheten til å forstå hva rasisme er. – Det er også fargede mennesker i Norge som later som om det ikke finnes rasisme, slik at de kan passe inn i det norske samfunnet. Jeg forstår selvsagt dette, men det tilfører ikke kampen mot rasisme noe. Verrett sier han føler seg elsket og akseptert av kong Harald. – Det gjelder også for Märtha. Å kunne fortelle foreldrene om rasisme hun selv har erfart og har måttet kjempe mot gjennom forholdet sitt med meg. Jeg vil rose både prins Harry og prinsesse Märtha for å være bevisste på følgene av sine hjerters valg. De har førstehånds erfaring i hva rasisme handler om fra ulike sider.